4. การประกอบธุรกิจของแต่ละสายผลิตภัณฑ์

  ผลิตภัณฑ์เพื่อจำหน่ายที่สำคัญของบริษัทฯ และบริษัทย่อย แบ่งเป็น 2 กลุ่มหลัก คือ
  ผลิตภัณฑ์ปิโตรเคมี และผลิตภัณฑ์ปิโตรเลียมโดยมีรายละเอียดดังนี้

4.1 ผลิตภัณฑ์ปิโตรเคมี

4.1.1 โอเลฟินส์

  โอเลฟินส์ประกอบด้วย เอทธีลีน โพรพิลีน และบิวทาไดอีน
  ใช้เป็นวัตถุดิบสำหรับผลิตเม็ดพลาสติกชนิดต่างๆ ปัจจุบันบริษัทฯ มีกำลังการผลิตโอเลฟินส์
  728,000 ตันต่อปี โดยเอทธีลีนที่บริษัทฯ
  ผลิตได้ส่วนหนึ่งใช้เป็นวัตถุดิบสำหรับโรงงานปิโตรเคมีของบริษัทฯ
  และจำหน่ายให้บริษัทภายนอกบางส่วน สำหรับโพรพิลีนที่บริษัทฯ
  ผลิตได้ใช้เป็นวัตถุดิบสำหรับโรงงานในเครือไออาร์พีซีทั้งหมด

  นอกจากนี้ผลิตภัณฑ์อื่นที่ได้จากโรงงานโอเลฟินส์ ได้แก่ อะเซทีลีนแบล็ค (Acetylene Black)
  โดยบริษัทฯ จัดจำหน่ายภายใต้ชื่อทางการค้า “HICON BLACK” มีลักษณะเป็นผงละเอียดสีดำ
  มีคุณสมบัติเด่นในเรื่องความบริสุทธิ์และการนำไฟฟ้าสูง ปัจจุบันบริษัทฯ
  มีกำลังการผลิตอะเซทีลีนแบล็ค 4,000 ตันต่อปี
  โดยนำไปใช้เป็นวัตถุดิบหลักในการผลิตถ่านไฟฉาย
  และใช้เป็นสารเติมแต่งในงานกลุ่มยางและโพลิเมอร์ เป็นต้น

4.1.2 อะโรเมติกส์

ผลิตภัณฑ์อะโรเมติกส์หรือ BTX จัดเป็นผลิตภัณฑ์ปิโตรเคมีขั้นต้น ประกอบด้วย เบนซิน (Benzene)
โทลูอีน (Toluene) และไซลีน (Xylene) ปัจจุบันบริษัทฯ มีกำลังการผลิตอยู่ที่ 367,000 ตันต่อปี
โดยเบนซินที่ผลิตได้ นำไปใช้เป็นวัตถุดิบภายในกลุ่มบริษัทฯ เพื่อผลิตเอทิลเบนซินสไตรีนโมโนเมอร์
(EBSM) ซึ่งนำไปผลิตเป็นผลิตภัณฑ์โพลิเมอร์กลุ่มสไตรีนต่อไป ส่วนโทลูอีนและไซลีน
จำหน่ายให้บริษัทภายนอก

  4.1.3 โพลิเมอร์

  ผลิตภัณฑ์โพลิเมอร์
  หรือเม็ดพลาสติกสามารถนำไปผลิตเป็นผลิตภัณฑ์พลาสติกสำเร็จรูปได้หลากหลาย
  โดยนำไปใช้ทั้งภาคอุตสาหกรรม ภาคเกษตรกรรม
  รวมถึงสินค้าอุปโภคบริโภคที่ใช้ในชีวิตประจำวันต่างๆ บริษัทฯ
  จึงให้ความสำคัญและเน้นการพัฒนาผลิตภัณฑ์โพลิเมอร์อย่างต่อเนื่อง เพื่อให้ได้ผลิตภัณฑ์ที่มีคุณภาพ
  และสามารถตอบสนองความต้องการของตลาดได้ ผลิตภัณฑ์โพลิเมอร์ของบริษัทฯ
  ประกอบด้วยเม็ดพลาสติกกลุ่ม
  โพลีโอเลฟินส์ (Polyolefins) ประกอบด้วย HDPE PP และกลุ่มสไตรีนิค (Styrenics)
  ประกอบด้วย ABS/SAN PS และ EPS ทั้งนี้ เม็ดพลาสติกชนิดต่างๆ
  ที่ผลิตได้จะมีคุณสมบัติที่แตกต่างกันตามลักษณะของการนำไปใช้งาน โดยมีรายละเอียดดังนี้

(1) เม็ดพลาสติกโพลีเอทธิลีนชนิดความหนาแน่นสูง (High Density Polyethylene : HDPE)

  เม็ดพลาสติกชนิด HDPE ของบริษัทฯ จัดจำหน่ายภายใต้ชื่อทางการค้า "POLENE”
  มีคุณสมบัติเหนียว แข็งทนแรงกระแทกได้สูง มีสีขาวขุ่น ทนต่อสารเคมี และรักษารูปทรงได้ดี
  เม็ดพลาสติก HDPE เหมาะสำหรับการนำไปขึ้นรูปในงานต่างๆ ดังต่อไปนี้

-   งานแผ่นฟิล์ม (Film) HDPE ถูกใช้ในงานฟิล์มมากที่สุด เนื่องด้วย HDPE มีคุณสมบัติ เหนียว
    ทนแรงกระแทกสูง สามารถทำให้เป็นแผ่นบางได้ง่าย
    จึงนิยมใช้ผลิตเป็นถุงบรรจุสินค้าที่ต้องการความแข็งและการทรงตัว เช่น
    ถุงใส่ของแบบมีหูหิ้วที่ใช้ตามห้างสรรพสินค้า หรือผสมกับเม็ดพลาสติกชนิด LDPE/LLDPE
    เพื่อผลิตเป็นถุงชนิดใช้งานหนัก เช่น ถุงใช้งานอุตสาหกรรม เป็นต้น

-   งานเป่าเข้าแบบ (Blow Molding) นิยมใช้ในงานเป่าเข้าแบบ รองลงมาจากงานฟิล์ม
    เนื่องด้วย HDPE มีลักษณะทนแรงกระแทก แข็งทรงรูปดี เป่าเข้าแบบได้ง่าย
    นอกจากนี้ยังมีความคงทนต่อการกัดกร่อนของสารเคมี
    จึงเหมาะสำหรับการนำไปผลิตเป็นขวดบรรจุน้ำดื่ม น้ำผลไม้ ขวดบรรจุน้ำมันเครื่อง
    ถังน้ำมันเชื้อเพลิง และสารเคมี เป็นต้น

-   งานฉีดเข้าแบบ (Injection Molding) เหมาะสำหรับการขึ้นรูปแบบฉีดที่มีลักษณะเนื้อแข็ง
    ทนต่อแรงบิดและแรงกระแทกสูง น้ำหนักเบา
    จึงเหมาะสำหรับการนำไปใช้ในการผลิตผลิตภัณฑ์เครื่องใช้ในบ้าน ภาชนะขนาดเล็ก
    ผลิตภัณฑ์ในงานอุตสาหกรรมที่ต้องรับน้ำหนักและทนแรงกระแทกบ่อย เช่น แท่นรองสินค้า
    (Pallet) ภาชนะบรรจุ หรือลังบรรจุผลไม้ และเครื่องดื่ม เป็นต้น

-   งาน Yarn/Monofilament Extrusion ในรูปของเส้นเทป และเส้นใย มีลักษณะเหนียว
    ทนแรงดึง และแรงยืดตัวได้ดี มีความมันเงาดี จึงเหมาะสำหรับทำเชือก แห และอวน
    ผ้าใบสาน ถุงสาน เป็นต้น

-   งานผลิตท่อ (Pipe Extrusion) HDPE ในรูปของท่อ
    มีลักษณะที่เหมาะสมต่องานผลิตท่อน้ำประปา ท่อร้อยสายไฟฟ้า ซึ่งมีคุณสมบัติ ทนแรงดึง
    ทนแรงกระแทก มีความยืดหยุ่นสูง และทนต่อสภาพแวดล้อม

  (2) เม็ดพลาสติกชนิดโพลีโพรพิลีน (Polypropylene : PP)

  เม็ดพลาสติกชนิด PP ของบริษัทฯ จัดจำหน่ายภายใต้ชื่อทางการค้า "POLENE”
  มีคุณสมบัติใกล้เคียงกับเม็ดพลาสติกชนิด HDPE และ LDPE
  จึงสามารถใช้ทดแทนกันได้ในระดับหนึ่ง ปัจจุบันเม็ดพลาสติกชนิด PP
  ถูกนำผลิตเป็นผลิตภัณฑ์พลาสติกในรูปแบบต่างๆ ดังนี้

-   งานแผ่นฟิล์ม (Film) ใช้ในการผลิตแผ่นพลาสติกที่ต้องการความใส
    เพื่อใช้เป็นถุงพลาสติกประเภทถุงร้อน ฟิล์มห่อของทั่วไปหรือบรรจุอาหาร เป็นต้น

-   ในรูปของเส้นใย/เส้นเทป (Filament/Yarn) ใช้ในงานทอกระสอบสาน
    ถุงใส่หัวหอมและกระเทียม ผ้าใบสาน ส่วนเส้นใยกลม (Filament) มี 2 ลักษณะ คือ
    Mono-Filament (เส้นใยเดี่ยว) ใช้ในงานทำเชือก ที่ต้องการรับแรงมากๆ เช่น
    เชือกใยยักษ์ หรืออีกลักษณะหนึ่งคือ Multi-Filament (เส้นใยกลุ่ม) ใช้ในงานสายเข็มขัด
    และสายกระเป๋า

-   งานฉีดเข้าแบบ (Injection Molding) เหมาะสำหรับการผลิตเครื่องใช้ในบ้าน
    เครื่องครัว ชิ้นส่วนรถยนต์ ชิ้นส่วนเครื่องใช้ไฟฟ้า ถังบรรจุสี และเฟอร์นิเจอร์กลางแจ้ง
    เป็นต้น

-   งานเป่าเข้าแบบ (Blow Molding) มีคุณสมบัติในการผลิตบรรจุภัณฑ์ใส
    ที่ให้ผิวแข็งทนต่อกรดและด่าง มีความสะอาดปลอดภัยสูงเหมาะแก่การใช้เป็นขวดบรรจุอาหาร
    หรือขวดบรรจุเครื่องสำอาง เป็นต้น

-   งานรีดเป็นแผ่น (Sheet Extrusion) เป็นที่ต้องการของตลาดเพิ่มขึ้น เนื่องจาก PP
    ทรงรูปชิ้นงานได้ดี และสามารถแปรรูปกลับมาใช้ใหม่ได้ (recycle) โดยราคาไม่สูงมากนัก
    เช่น งานแฟ้มเอกสารต่างๆ งาน packaging ต่างๆ

  (3) เม็ดพลาสติกชนิด Acrylonitrile-Butadiene-Styrene (ABS)

  เม็ดพลาสติกชนิด ABS ของบริษัทฯ จัดจำหน่ายภายใต้ชื่อทางการค้า “PORENE”
  เป็นเม็ดพลาสติกที่มีคุณสมบัติเด่นในการทนแรงกระแทกได้ดี มีความมันเงาที่ผิว ทนความร้อน
  แข็งแกร่ง และทนต่อสารเคมีได้ดี นิยมนำไปใช้งานต่างๆ ได้แก่

-   งานฉีดเข้าแบบ (Injection Molding)

  คือการนำเม็ดพลาสติกฉีดเข้าแบบเพื่อให้ได้ชิ้นงานตามต้องการ เหมาะสำหรับนำไปใช้งานต่างๆ
  ได้แก่

-   เครื่องใช้ไฟฟ้า ได้แก่ ชิ้นงานส่วนประกอบของเครื่องใช้ไฟฟ้าต่างๆ เช่น หม้อหุงข้าว
    โทรศัพท์ โทรทัศน์ เป็นต้น เนื่องจาก ABS มีคุณสมบัติเด่นคือทนต่อความร้อนสูง มีความมันเงา
    สามารถชุบโลหะได้ดี มีอัตราการไหลสูง และมีการหน่วงเหนี่ยวการติดไฟที่ดี

-   ชิ้นส่วนยานยนต์ ได้แก่ กระจกมองข้าง แผงหน้าปัดรถยนต์ หมวกกันน็อก เป็นต้น เนื่องจาก
    ABS มีคุณสมบัติด้านความแข็งแรงทนทาน ทนความร้อน ทนต่อแรงกระแทกสูง
    มีการเกาะติดของสีที่ดี ทนต่อตัวสารทำละลาย และให้ความมันเงา

-   เครื่องใช้ในครัวเรือน ได้แก่ ชิ้นส่วนเครื่องเรือน สุขภัณฑ์ เนื่องจาก ABS
    มีคุณสมบัติมีความมันเงาสูง ทนแรงกระแทก สามารถชุบโลหะได้ดี และทนต่อสารเคมีได้ดี

-   ของเด็กเล่น เนื่องจากเม็ดพลาสติกชนิด ABS มีคุณสมบัติทนต่อการแตกหัก
    หากแตกหักก็จะไม่เกิดเหลี่ยมคมที่เป็นอันตรายต่อเด็ก รวมถึงมีความมันเงาสูงและให้สีที่สดใส

-   งานรีด (Extrusion) เป็นการนำเม็ดพลาสติกไปรีดเป็นแผ่น แล้วจึงนำไปขึ้นรูปด้วยวิธี
    Vacuum เช่น ผนังตู้เย็น เป็นต้น

  (4) เม็ดพลาสติกชนิด Acrylonitrile Styrene

  เม็ดพลาสติกชนิด AS หรือ SAN ของบริษัทฯ จัดจำหน่ายภายใต้ชื่อทางการค้า “PORENE”
  เป็นเม็ดพลาสติกที่ให้คุณสมบัติความใส ความแข็ง ความแกร่ง ความเหนียว การทนความร้อน
  และทนสารเคมีได้ดีกว่า PS จึงนิยมนำไปใช้ในงานฉีด (Injection Molding) ได้แก่

-   ชิ้นส่วนยานยนต์ เช่น เลนส์ไฟหน้า ไฟท้าย ไฟเลี้ยว
    เนื่องจากมีคุณสมบัติด้านความใสในระดับที่ดี จึงถูกนำมาใช้ทดแทนเม็ดพลาสติก PMMA
    ในงานบางประเภทที่ต้องการลดต้นทุน

-   เครื่องใช้ภายในบ้าน เช่น สุขภัณฑ์ ไฟแช็ค ภาชนะใส่ของ เป็นต้น

-   เครื่องใช้ไฟฟ้า ได้แก่ ใบพัดพัดลม หน้ากากแอร์ เครื่องปั่นน้ำผลไม้
    เนื่องจากมีคุณสมบัติให้ความมันเงา ความคงรูปสูง การทนความร้อน และสารเคมีได้ดี
    โดยเฉพาะอย่างยิ่งการทนต่อแรงเฉือนได้ดี

  (5) เม็ดพลาสติกชนิด Polystyrene (PS)

  เม็ดพลาสติกชนิด PS ของบริษัทฯ จัดจำหน่ายภายใต้ชื่อทางการค้า “PORENE” แบ่งเป็น

  - GPPS (General Purpose Polystyrene)

  เม็ดพลาสติกชนิด PS มีคุณสมบัติที่ให้ความใส
  มีความแข็งและความสามารถในการขึ้นรูปเป็นชิ้นงานง่าย แต่มีข้อเสียคือทนแรงกระแทกได้น้อย
  จึงนิยมใช้กับชิ้นงานที่เน้นความใสมากๆ และต้องการความทรงรูปสูง เช่น ตลับเทป ตลับซีดี
  เครื่องใช้ไฟฟ้า เครื่องใช้ในครัวเรือน เป็นต้น

-   HIPS (High Impact Polystyrene)

  เม็ดพลาสติกชนิด HIPS มีคุณสมบัติทนแรงกระแทกได้มากกว่า GPPS เนื่องจากมีการพัฒนาโดยใส่
  PolyButadiene แต่จะสูญเสียคุณสมบัติด้านความใส อย่างไรก็ตาม จากการที่ราคาเม็ดพลาสติก
  HIPS ต่ำกว่าราคาเม็ดพลาสติก ABS ค่อนข้างมาก จึงถูกนำไปใช้ทดแทนเม็ดพลาสติก ABS
  ในงานที่ต้องการลดต้นทุน แต่จะให้ความเงา และการทรงรูปที่ด้อยกว่า เม็ดพลาสติกทั้ง 2
  ประเภทเหมาะสำหรับการนำไปใช้ในการผลิตขึ้นรูปต่างๆ เช่น

-   งาน Injection Molding ได้แก่ ตลับซีดี ตลับจิวเวลรี่ และเครื่องใช้ในครัวเรือน เป็นต้น

-   งาน Sheet & Film Extrusion ได้แก่ ถ้วยไอศครีม และฟิล์มที่ใช้ในการห่อดอกไม้
    เป็นต้น

  (6) เม็ดพลาสติกชนิด Expandable Polystyrene (EPS)

  เม็ดพลาสติกชนิด EPS ของบริษัทฯ จัดจำหน่ายภายใต้ชื่อทางการค้า “PENTFOAM”
  มีลักษณะเป็นเม็ดกลมๆ สีขาว ซึ่งใช้สไตรีโมโนเมอร์เป็นวัตถุดิบหลัก และใช้แก๊สเพนเทน
  (Pentane) เป็นสารทำให้พองตัว (Blowing Agent) ซึ่งบริษัทฯใช้ในกระบวนการผลิต
  โดยไม่ใช้สาร CFC ซึ่งทำลายชั้นบรรยากาศโอโซน เม็ดพลาสติก EPS สามารถนำไปใช้งานดังนี้

-   งาน Packaging ได้แก่ โฟมใช้กันกระแทกในงานบรรจุภัณฑ์ของ เครื่องใช้ไฟฟ้าต่างๆ
    เป็นต้น

-   งาน Block ได้แก่ ฉนวนกันความร้อนในห้องเย็น เป็นต้น

  4.1.4 โพลีออล

  ผลิตภัณฑ์โพลีออลดำเนินการผลิตและจำหน่ายโดย บริษัท ไออาร์พีซี โพลีออล จำกัด
  ซึ่งเป็นบริษัทฯ ย่อยในสัดส่วนร้อยละ 99.99 มีกำลังการผลิต 25,000 ตันต่อปี
  โดยมีโรงงานตั้งอยู่ในเขตประกอบการอุตสาหกรรมเดียวกับบริษัทฯ โดยใช้วัตถุดิบหลัก คือ
  Propylene Oxide ซึ่งนำเข้าจากต่างประเทศ

  โพลีออลมีลักษณะเป็นของเหลวใช้เป็นวัตถุดิบสำหรับผลิตโพลียูรีเทน
  สามารถนำไปใช้งานได้หลากหลาย ขึ้นกับคุณสมบัติที่ต้องการ แบ่งเป็น 3 กลุ่มหลัก คือ

(1) Polyether Polyol จัดจำหน่ายภายใต้ชื่อทางการค้า Raypol นำไปใช้งานดังนี้

-   งานฟองน้ำ ได้แก่ โฟมที่ขึ้นรูปเพื่อทำเป็นฟองน้ำ สำหรับใช้แปรรูปเป็นที่นอน หรือเฟอร์นิเจอร์

-   งานฉนวนกันความร้อน ได้แก่ โฟมแข็งที่ขึ้นรูปโดยการเทลงแบบพิมพ์ หรือการพ่น
    เพื่อใช้เป็นฉนวนความร้อนในกระติก ถังแช่ อุปกรณ์ทำความเย็น อาคาร

  (2) Polyester Polyol จัดจำหน่ายภายใต้ชื่อทางการค้า “Rayelast”
  นำไปใช้ในงานผลิตพื้นรองเท้า

  (3) Formulated Polyol
  เป็นโพลีออลที่เติมสารเติมแต่งเพื่อให้ได้คุณสมบัติเหมาะสมตามที่ต้องการ และพร้อมใช้งาน
  โดยจัดจำหน่ายภายใต้ชื่อทางการค้าต่างๆ ได้แก่

  ---------------- ------------------------------------------------------
  เครื่องหมายการค้า   ลักษณะการใช้งาน

  Raycore          งานฉนวนกันความร้อน โดยเติมสารกันการลามไฟ

  Rayelast         งานพื้นรองเท้า เนื่องจากมีน้ำหนักเบา ขึ้นรูปง่าย ทนทานต่อการสึกหรอ
                   และให้ความยืดหยุ่นดี

  Rayseal          งานผลิตไส้กรองอากาศสำหรับรถยนต์ หรืออุปกรณ์ที่รับแรงกระแทก

  Raybond          งานกาว

  Raycoat          งานเคลือบพื้นผิว และเฟอร์นิเจอร์
  ---------------- ------------------------------------------------------

รายได้จากการขายผลิตภัณฑ์ปิโตรเคมี

  ----------------- -------- ------- -- -------- ------- -- -------- --------
                    2550                2551                2552     

                    ล้านบาท   สัดส่วน      ล้านบาท   สัดส่วน      ล้านบาท   สัดส่วน

  โพลีเมอร์           41,995   68%        41,081   67%        31,916   71%

  โอเลฟินส์           8,165    13%        9,663    16%        6,109    14%

  อะโรเมติกส์         10,501   17%        9,442    15%        5,690    13%

  โพลีออล            1,307    2%         1,302    2%         797      2%

  รวม               61,968   100%       61,488   100%       44,512   100%
  ----------------- -------- ------- -- -------- ------- -- -------- --------

การตลาดและภาวะอุตสาหกรรม

(1) กลยุทธ์การแข่งขัน

  (1.1) กลยุทธ์ราคา

เนื่องจากผลิตภัณฑ์เม็ดพลาสติกเป็นสินค้าที่มีความเคลื่อนไหวของราคาค่อนข้างสูงตามปัจจัยภายนอกหลายประการ
โดยเฉพาะปัจจัยด้านต้นทุนวัตถุดิบตั้งแต่ น้ำมันดิบ แนฟทา และโมโนเมอร์ และปัจจัยด้านอุปสงค์
และอุปทาน ทั้งตลาดในประเทศและตลาดโลก ดังนั้น
การกำหนดราคาจึงต้องโดยพิจารณาจากปัจจัยดังกล่าว โดยใช้ราคาอ้างอิงจาก ICIS CFR South
East Asia เป็นพื้นฐาน ประกอบกับปัจจัยภายใน เช่น สินค้าคงคลังและต้นทุนการผลิต
เพื่อให้สามารถแข่งขันได้ทั้งในประเทศและต่างประเทศ โดยเน้นการเป็นผู้ผลิตที่มีต้นทุนต่ำ
จากการที่บริษัทฯ ดำเนินธุรกิจทางด้านผลิต
ปิโตรเคมีแบบครบวงจร รวมถึงมีระบบสนับสนุนการผลิต เช่น คลังเก็บวัตถุดิบ ท่าเรือน้ำลึก
อย่างเพียบพร้อม ทำให้บริษัทฯ มีความได้เปรียบในด้านต้นทุน
จึงสามารถแข่งขันได้ในภาวะที่ราคาผลิตภัณฑ์ในตลาดตกต่ำ

  (1.2) คุณภาพสินค้า

จากการที่บริษัทฯ เป็นผู้บุกเบิกอุตสาหกรรมปิโตรเคมีรายแรกของประเทศ
โดยมีประสบการณ์ในการพัฒนาและวิจัยความต้องการสินค้าร่วมกับลูกค้าอย่างใกล้ชิดและต่อเนื่องเป็นระยะเวลายาวนาน
รวมทั้งผลิตภัณฑ์เม็ดพลาสติกทุกประเภทของบริษัทฯ ได้รับการรับรองมาตรฐาน ISO9001
จึงส่งผลให้บริษัทฯ
มีศักยภาพอย่างสูงในการสร้างความมั่นใจให้แก่ลูกค้าในด้านคุณภาพสินค้าที่ได้มาตรฐานสากล
รวมถึงการจัดหาและการพัฒนาผลิตภัณฑ์เม็ดพลาสติกใหม่ๆ
ที่สามารถตอบสนองความต้องการของลูกค้าทั้งในประเทศและต่างประเทศได้อย่างมีประสิทธิภาพ
ทั้งนี้ บริษัทสามารถผลิตเม็ดพลาสติกทั้งที่เป็นเกรด Natural, Color Compounds และ
Composites ซึ่งเป็นเม็ดพลาสติกผสมสีและเติมสารเสริมแรงต่างๆ
ด้วยจุดเด่นของเม็ดพลาสติกดังกล่าว จึงทำให้บริษัทฯ
สามารถตอบสนองความต้องการใช้งานเฉพาะด้านของลูกค้า เช่น งานผลิตชิ้นส่วนเครื่องใช้ไฟฟ้า
และชิ้นส่วนยานยนต์ เป็นต้น โดยโรงงาน Compounding และ Composites
ดังกล่าวตั้งอยู่ภายในบริเวณเดียวกันกับโรงงานผลิตเม็ดพลาสติกอื่นๆ
และอยู่ภายใต้การจัดการของกลุ่มไออาร์พีซี
จึงทำให้มีความสะดวกและมีความคล่องตัวในการตอบรับคำสั่งซื้อแบบเฉพาะเจาะจงของลูกค้า
อีกทั้งบริษัทฯ ยังมีแผนกบริการด้านเทคนิค
ซึ่งจะบริการให้คำแนะนำในการเลือกใช้เม็ดพลาสติกที่เหมาะสมก่อนการขาย
และบริการให้คำปรึกษารวมถึงเข้าแก้ไขปัญหาที่โรงงานร่วมกับลูกค้าเมื่อลูกค้าพบปัญหาหลังการขาย
นอกจากนี้ บริษัทฯ ยังคำนึงถึงการดูแลรักษาสิ่งแวดล้อมอาชีว
อนามัยและความปลอดภัย โดยบริษัทฯ
มีนโยบายการรักษาสิ่งแวดล้อมและความปลอดภัยของพนักงานและชุมชนอย่างเป็นรูปธรรมในทุกๆ
ผลิตภัณฑ์ ทั้งนี้ บริษัทฯ ได้รับการรับรองมาตรฐาน ISO14001 และมอก. 18001
ในเม็ดพลาสติกทุกชนิด

บริษัทฯ มีการดูแลและควบคุมอย่างเข้มงวดตลอดห่วงโซ่อุปทาน และกระบวนการผลิตอย่างดีเยี่ยม
ทำให้บริษัทฯ ได้รับประกาศนียบัตรคู่ค้าสีเขียว (Certificate of Green Partner)
จากคู่ค้าที่มีนโยบายเข้มงวดด้านผลิตภัณฑ์เพื่อสิ่งแวดล้อม นอกจากนี้ บริษัทฯได้ผ่านการค้นคว้าทดลอง
ปรับปรุงคุณภาพของผลิตภัณฑ์ให้ปราศจากสารต้องห้ามที่เป็นอันตราย 6 ชนิด
ตามระเบียบสหภาพยุโรปซึ่งเป็นระเบียบว่าด้วยการใช้สารอันตรายในผลิตภัณฑ์เครื่องใช้ไฟฟ้าและอิเลคทรอนิกส์(RoHS)
รวมถึงการจดทะเบียนสารเคมีตามระเบียบ REACH ด้วย

  (1.3) ความหลากหลายของผลิตภัณฑ์

ปัจจุบันกลุ่มบริษัทไออาร์พีซีมีกำลังการผลิตเม็ดพลาสติกกว่า 8 แสนตันต่อปี
ประกอบด้วยเม็ดพลาสติกหลากหลายประเภท ได้แก่ HDPE PP EPS PS ABS และ SAN
การที่บริษัทฯ มีเม็ดพลาสติกหลากหลายประเภทในการเสนอขายให้กับลูกค้า
ทำให้ลูกค้าได้รับความสะดวกและยืดหยุ่นมากขึ้น เช่น
เม็ดพลาสติกบางประเภทสามารถทดแทนกันได้ในบางตลาด เช่น HDPE สามารถทดแทน PP
ได้ในงานฉีดเครื่องใช้ภายในครัวเรือน งานถุงสาน ผ้าใบสาน
ซึ่งการเลือกใช้เม็ดพลาสติกขึ้นกับปัจจัยหลายประการ เช่น คุณสมบัติของเม็ดพลาสติกแต่ละประเภท
ราคา และอุปทานในตลาด อีกทั้งเป็นการเพิ่มโอกาสทางธุรกิจ โดยบริษัทฯ
และตัวแทนจำหน่ายทั้งในประเทศและต่างประเทศสามารถเสนอขายเม็ดพลาสติกได้หลากหลาย
และสามารถลดต้นทุนการขายเฉลี่ยต่อหน่วยในการทำตลาดได้อีกด้วย

(1.4) กลยุทธ์การบริการงานขาย

นอกจากกลยุทธ์ด้านราคา คุณภาพสินค้า และความหลากหลายของผลิตภัณฑ์แล้ว บริษัทฯ
ได้ดำเนินการพัฒนาและประยุกต์ใช้งานระบบการบริการงานขายและการจัดส่งผ่านสื่ออิเล็กทรอนิคส์ที่ทันสมัย
และได้นำระบบดังกล่าวมาใช้งานเป็นที่เรียบร้อยแล้ว โดยเริ่มจากระบบ IDEAL (IRPC Digital
E-COMMERCE ACCOUNT AND LOGISTIC SYSTEM) เป็นระบบรองรับการทำธุรกรรมการซื้อขาย
Online แบบ Business to Business (B2B) ซึ่งต่อมาได้มีการพัฒนาระบบ B2B
ผ่านระบบโทรศัพท์มือถือ (PDA) Personal Digital Assistant นอกจากนี้ยังมีระบบ
Pro-Export system (PES) เป็นระบบจัดทำเอกสารส่งออกทางอิเล็คทรอนิคส์ รวมทั้ง ระบบ
E-Tracking เป็นระบบติดตามสถานะการจัดส่งสินค้าต่างประเทศผ่าน website
ช่วยให้สะดวกรวดเร็ว ถูกต้องแม่นยำ ทันสมัย และครบวงจร

(2) ลักษณะของลูกค้า

เนื่องจากลูกค้าของบริษัทฯ เป็นผู้ผลิตสินค้าพลาสติกสำเร็จรูป
ซึ่งมีความต้องการเม็ดพลาสติกชนิดต่างๆ อย่างหลากหลาย
เพื่อนำไปผลิตเป็นผลิตภัณฑ์สำเร็จรูปต่างๆ ในประเภทการใช้งาน
การสร้างความสัมพันธ์กับคู่ค้าทางธุรกิจ คือ ตัวแทนจำหน่ายจะช่วยสนับสนุนการดูแล
และการบริการลูกค้าของบริษัทฯ ให้มีประสิทธิภาพยิ่งขึ้น
โดยเฉพาะในเรื่องการจัดส่งสินค้าตามความต้องการของลูกค้า
รวมถึงการให้เครดิตหรือสินเชื่อทางการค้ากับลูกค้า

ทั้งนี้ตลอดระยะเวลาที่ผ่านมา บริษัทฯ ไม่มีการขายสินค้าให้ลูกค้ารายใดรายหนึ่งเกินร้อยละ 30
ของยอดขาย และไม่มีข้อผูกพันว่าจะขายให้ลูกค้ารายใดรายหนึ่งเกินกว่าร้อยละ 30 ดังนั้น บริษัทฯ
จึงไม่มีความเสี่ยงในการพึ่งพาลูกค้ารายใดรายหนึ่ง

(3) การจำหน่าย และช่องทางการจัดจำหน่าย

(3.1) การขายในประเทศ

ในปี 2552 สำนักงานคณะกรรมการพัฒนาเศรษฐกิจและสังคมแห่งชาติ
ประมาณอัตราการเจริญเติบโตทางเศรษฐกิจของประเทศไทยจะหดตัวร้อยละ 2.3
ส่วนหนึ่งเป็นผลกระทบจากปัญหาวิกฤติเศรษฐกิจโลกโดยเฉพาะจากประเทศคู่ค้าหลัก อาทิ
สหรัฐอเมริกา สหภาพยุโรป เป็นต้น รวมถึงสถานการณ์การเมืองภายในประเทศ
เนื่องจากเม็ดพลาสติกเป็นวัตถุดิบพื้นฐานที่สำคัญของการผลิตโดยรวมของประเทศ บริษัทฯ
จึงมีนโยบายเน้นการขายในประเทศ ทั้งนี้ในปี 2552 บริษัทฯ
มียอดขายเม็ดพลาสติกในประเทศร้อยละ 58 โดยร้อยละ 90
ของยอดขายในประเทศเป็นการขายผ่านตัวแทนจำหน่าย 20 ราย
โดยตัวแทนจำหน่ายส่วนใหญ่มีความสัมพันธ์ทางธุรกิจมาเป็นเวลานานกว่า 20 ปี จากการที่บริษัทฯ
เป็นผู้ผลิตผลิตภัณฑ์ปิโตรเคมีครบวงจรและมีผลิตภัณฑ์ที่หลากหลาย
ส่งผลให้ตัวแทนจำหน่ายสามารถประหยัดค่าใช้จ่ายในด้านค่าการตลาดและการบริหารจัดการ
ทำให้ความสัมพันธ์ทางธุรกิจระหว่างบริษัทฯ กับตัวแทนจำหน่ายมีความมั่นคงยิ่งขึ้น นอกจากนี้บริษัทฯ
ยังมีการขายตรงให้กับลูกค้าที่มีความน่าเชื่อถือ
โดยพิจารณาถึงความพร้อมและความสามารถในการชำระเงิน ทั้งนี้ ในปี 2552 บริษัทฯ
มียอดขายตรงร้อยละ 11 ของยอดขายภายในประเทศ

(3.2) การขายส่งออก

ในปี 2552 บริษัทมียอดขายต่างประเทศของผลิตภัณฑ์เม็ดพลาสติกในสัดส่วนร้อยละ 42
โดยขายผ่านตัวแทนการค้าในต่างประเทศ ซึ่งมีความสัมพันธ์ใกล้ชิดทางธุรกิจกับบริษัทฯ
เป็นระยะเวลายาวนาน โดยกลยุทธ์ทางการตลาดของบริษัทฯ
จะเน้นจุดแข็งด้านคุณภาพและความหลากหลายของผลิตภัณฑ์ การบริการด้านเทคนิค
และการให้คำปรึกษาด้านพัฒนาผลิตภัณฑ์
โดยตัวแทนเหล่านี้มีเครือข่ายใกล้ชิดกับผู้ใช้ปลายทางอย่างกว้างขวางในตลาดหลักที่มีปริมาณการใช้เม็ดพลาสติกสูง
ได้แก่ ฮ่องกง จีน เวียดนาม บังกลาเทศ ตุรกี และปากีสถาน เป็นต้น นอกจากนี้ บริษัทฯ
ได้ขยายตลาดส่งออกไปยังภูมิภาคอื่น เช่น แอฟริกา ยุโรป สหรัฐอเมริกา เอเชียตะวันออกกลาง
และออสเตรเลีย เป็นต้น โดยบริษัทฯ สามารถขายเม็ดพลาสติกไปยังประเทศต่างๆ ได้มากกว่า
100 ประเทศทั่วโลก

(4) ภาวะอุตสาหกรรม

ภาวะอุตสาหกรรมปิโตรเคมีสำหรับปี 2552 ปรับตัวดีขึ้นกว่าช่วงปลายปี 2551 ที่ผ่านมา
และปรับตัวเพิ่มขึ้นอย่างต่อเนื่อง โดยราคาวัตถุดิบสำหรับผลิตโพลิเมอร์ คือ
ราคาเอทิลีนปรับตัวเพิ่มขึ้นจาก 626 เหรียญสหรัฐต่อตัน ในไตรมาสแรก เป็น 1,056
เหรียญสหรัฐต่อตัน ในไตรมาสที่สี่ คิดเป็นร้อยละ 69 และโพรพิลีนปรับตัวเพิ่มขึ้นจาก 672
เหรียญสหรัฐต่อตัน ในไตรมาสแรกเป็น 1,018 เหรียญสหรัฐต่อตันในไตรมาสที่สี่ คิดเป็นร้อยละ 51
ตามทิศทางของราคาน้ำมันดิบ และผลจากมาตรการการกระตุ้นเศรษฐกิจจากประเทศต่างๆ
โดยเฉพาะประเทศจีน ประกอบกับอุปทานที่ลดลงจากการลดกำลังการผลิตตั้งแต่ปลายปี 2551
และการเลื่อนการเริ่มเดินเครื่องผลิตของโรงงานใหม่จากผลกระทบของวิกฤติเศรษฐกิจโลก
อย่างไรก็ตาม อุตสาหกรรมปิโตรเคมีไทยยังได้รับภาวะกดดันจากความผันผวนของราคาน้ำมัน
และกำลังการผลิตใหม่ๆ จากตะวันออกกลาง, จีน, อินเดีย รวมทั้งไทยประมาณเกือบ 10 ล้านตัน
ซึ่งบางส่วนทยอยเข้ามาสู่ตลาดเอเชียตั้งแต่ปลายปี 2552 เป็นต้นมา

[]

ที่มา : ICIS

สำหรับราคาผลิตภัณฑ์ปิโตรเคมีสายโอเลฟินส์ ราคาเอทิลีนตลาดเอเชียตะวันออกเฉียงใต้ (ICIS
SEA) เฉลี่ยในปี 2552 อยู่ที่ 864 เหรียญสหรัฐฯต่อตันลดลงร้อยละ 24 เมื่อเทียบกับปี 2551
ส่วนราคาโพรพิลีน (ICIS SEA) เฉลี่ยในปี 2552 ที่ 883 เหรียญสหรัฐฯต่อตันลดลงร้อยละ 30
เมื่อเทียบกับปี 2551 ทั้งนี้ราคาผลิตภัณฑ์ปรับขึ้นลงตามทิศทางของราคาน้ำมันในตลาดโลก
รวมถึงผู้ผลิตหลายรายในภูมิภาคใช้กำลังการผลิตในอัตราประมาณร้อยละ 80-85
เนื่องจากตลาดปลายทางยังเผชิญกับผลกระทบจากวิกฤติเศรษฐกิจโลกต่อเนื่องจากช่วงปลายปี 2551
ถึงประมาณไตรมาส 2 ปี 2552

สำหรับราคาเม็ดพลาสติก HDPE Film (ICIS SEA) ปี 2552 เฉลี่ยอยู่ที่ 1,113
เหรียญสหรัฐฯต่อตัน ลดลงร้อยละ 23 เมื่อเทียบกับปี 2551 ในขณะที่ราคาเม็ดพลาสติก PP Film
(ICIS SEA) เฉลี่ยอยู่ที่ 1,081 เหรียญสหรัฐฯต่อตัน ลดลงร้อยละ 26 เมื่อเทียบกับปี 2551

[]

ที่มา : ICIS

ในส่วนของราคาผลิตภัณฑ์ปิโตรเคมีสายอะโรเมติกส์ เช่น
ราคาเบนซินได้ปรับตัวขึ้นลงตามราคาน้ำมันดิบและความต้องการในตลาด โดยปี 2552 ราคาเบนซิน
(FOB Korea) เฉลี่ยอยู่ที่ 684 เหรียญสหรัฐฯต่อตันลดลงจากปี 2551 ร้อยละ 30
และราคาสไตรีนโมโนเมอร์ปี 2552 ปรับลดลงจากปี 2551 ร้อยละ 25 โดยราคาเฉลี่ยอยู่ที่ 979
เหรียญสหรัฐฯต่อตัน

แนวโน้มเศรษฐกิจและสถานการณ์ปิโตรเคมีปี 2553

นักวิเคราะห์คาดการณ์เศรษฐกิจทั่วโลกในปี 2553 จะปรับไปในทิศทางที่ดีขึ้น
โดยกองทุนการเงินระหว่างประเทศ หรือ IMF คาดว่าเศรษฐกิจโลกจะขยายตัวในอัตราร้อยละ
3.9 ส่วนจีน, ญี่ปุ่น และอินเดีย ขยายตัวร้อยละ 10, 1.7, และ 7.7 ตามลำดับ
โดยกลุ่มอาเซียนมีอัตราการขยายตัวร้อยละ 4.7 จากอัตราการเติบโตของกลุ่มประเทศดังกล่าว
ประกอบกับผลิตภัณฑ์ของปิโตรเคมีส่วนใหญ่มีอัตราภาษีที่ร้อยละ 0
จึงคาดว่าอุตสาหกรรมปิโตรเคมีตลอดจนถึงอุตสาหกรรมพลาสติกจะเกิดปริมาณและมูลค่าทางการค้ามากขึ้น
อย่างไรก็ตาม แม้ว่าเศรษฐกิจโลกจะเริ่มฟื้นตัวมาตั้งแต่ประมาณไตรมาส 3 ปี 2552
แต่ก็ยังมีปัจจัยเสี่ยงบางประการที่อาจส่งผลกระทบได้ เช่น
ประเทศจีนประกาศเพิ่มสัดส่วนการกันสำรองเงินสด
หรือการดำรงสินทรัพย์สภาพคล่องของธนาคารพาณิชย์ในจีนอีกร้อยละ 0.5 เป็นร้อยละ 16
โดยให้มีผลบังคับใช้ในวันที่ 18 มกราคม 2553 ประกาศนี้จะส่งผลให้เงินสกุลหยวนแข็งค่าขึ้น
ส่วนประเทศในสหภาพยุโรป เช่น สเปนและโปรตุเกส ประสบปัญหาหนี้สาธารณะที่ปรับสูงขึ้น
นอกจากนี้ อัตราการว่างงานในประเทศอุตสาหกรรมขนาดใหญ่ เช่นสหรัฐฯ ยังอยู่ในระดับสูง
ราคาน้ำมันและการอ่อนตัวของค่าเงินเหรียญสหรัฐฯ
ล้วนเป็นปัจจัยที่ส่งผลกระทบในเชิงลบต่ออัตราการขยายตัวของเศรษฐกิจโลกทั้งสิ้น

สำหรับแนวโน้มเศรษฐกิจไทยปี 2553 สำนักงานคณะกรรมการพัฒนาเศรษฐกิจและสังคมแห่งชาติ
คาดการณ์ว่าเศรษฐกิจจะกลับมาขยายตัวที่ร้อยละ 3.5 -4.5
ซึ่งได้สะท้อนผลกระทบของปัญหาการระงับการลงทุนในนิคมอุตสาหกรรมมาบตาพุดไว้แล้ว
หากรัฐบาลสามารถแก้ปํญหาเกี่ยวกับโครงการดังกล่าวได้เร็ว
และสามารถเบิกจ่ายเงินโครงการลงทุนตามแผนปฏิบัติการไทยเข้มแข็งได้ไม่ต่ำกว่าร้อยละ 80
ของวงเงินอนุมัติ รวมทั้งสามารถแก้ไขปัญหาเสถียรภาพทางการเมืองได้
อัตราการขยายตัวของเศรษฐกิจไทยอาจปรับตัวสูงขึ้นถึงร้อยละ 4

ส่วนความต้องการใช้ผลิตภัณฑ์ปิโตรเคมีและพลาสติก คาดว่าขึ้นอยู่กับเศรษฐกิจโลกที่กำลังเริ่มฟื้นตัว
และส่งผลต่ออุปสงค์ในผลิตภัณฑ์ปิโตรเคมี
ทั้งนี้ราคาน้ำมันในตลาดโลกนับเป็นปัจจัยสำคัญต่อราคาของผลิตภัณฑ์
โดยคาดว่าประเทศจีนน่าจะเป็นประเทศที่นำเข้าเม็ดพลาสติกในปริมาณสูงอยู่
เพื่อรองรับงานเซี่ยงไฮ ไชนา เอ็กส์โปที่จะจัดขึ้นระหว่างวันที่ 1 พฤษภาคม - 31 ตุลาคม 2553
และงานเอเชียนเกมส์ระหว่างวันที่ 12-27 พฤศจิกายน 2553 นอกจากนี้
มาตรการกระตุ้นเศรษฐกิจจีนในช่วงปี 2552-2553
ที่ให้เงินอุดหนุนเกษตรกรในการซื้ออุปกรณ์ไฟฟ้าและเครื่องใช้ต่างๆ เช่น โทรทัศน์ ตู้เย็น
โทรศัพท์มือถือ เครื่องซักผ้า รวม 197 รายการ ส่งผลให้ปริมาณการบริโภคเม็ดพลาสติกเพิ่มขึ้น
โดยเฉพาะในกลุ่มสไตรีนิค อนึ่ง หากมีกำลังการผลิตใหม่ๆ จากด้านตะวันออกกลาง เช่น
ซาอุดิอาระเบีย, อิหร่าน และประเทศในเอเชีย เกิดขึ้นทั้งหมดตามแผน
อาจจะส่งผลกดดันต่อราคาผลิตภัณฑ์ปิโตรเคมีในระยะยาวด้วย

รายชื่อผู้ผลิตและกำลังการผลิตเม็ดพลาสติกในประเทศ

หน่วย : พันตันต่อปี

  ------------ ---------------------------------- ------------- ---------
  ผลิตภัณฑ์       บริษัท                               กำลังการผลิต    ร้อยละ

  HDPE         บริษัท ไออาร์พีซี จำกัด (มหาชน)          140           9%

               บริษัท ไทยโพลิเอททีลีน จำกัด             580           38%

               บริษัท บางกอกโพลีเอททีลีน จำกัด (มหาชน)  500           33%

               บริษัท ปตท.เคมิคอล จำกัด (มหาชน)       300           20%

               รวม                                1,520         100%

  PP           บริษัท ไออาร์พีซี จำกัด (มหาชน)          475           24%

               บริษัท เอ็ชเอ็มซี โปลีเมอส์ จำกัด          755           39%

               บริษัท ไทยโพลิเอททีลีน จำกัด             720           37%

               รวม                                1,950         100%

  PS           บริษัท ไทยเอบีเอส จำกัด                100           29%

               บริษัท สยามโพลีสไตรีน จำกัด             150           44%

               บริษัท ไทยสไตรีนิคส์ จำกัด               90            26%

               รวม                                340           100%

  ABS/CCM      บริษัท ไทยเอบีเอส จำกัด                117           55%

               บริษัท อินนิออส เอบีเอส (ประเทศไทย)     95            45%
               จำกัด                                             

               รวม                                212           100%

  EPS          บริษัท ไทยเอบีเอส จำกัด                30            68%

               บริษัท หมิงตี้ เคมิคอล จำกัด              14            32%

               รวม                                44            100%
  ------------ ---------------------------------- ------------- ---------

4.2 ผลิตภัณฑ์ปิโตรเลียม

ผลิตภัณฑ์ปิโตรเลียมของบริษัทฯ แบ่งได้ ดังนี้

  4.2.1 น้ำมันเชื้อเพลิง

-   น้ำมันเบนซิน (Gasoline) คือน้ำมันเชื้อเพลิงสำหรับเครื่องยนต์เบนซิน แบ่งโดยค่าอ๊อกเทน
    ซึ่งเป็นตัวเลขที่แสดงคุณสมบัติต้านทานการน๊อคของเครื่องยนต์ ตามข้อกำหนดของรัฐ
    น้ำมันเบนซินของบริษัท แบ่งออกเป็น น้ำมันเบนซินไร้สารตะกั่ว ULG91, GSH 95
    หรือน้ำมันแก๊สโซฮอล์ และ Gasohol Base ซึ่งเป็นเบนซินพื้นฐานสำหรับนำไปผลิตเป็น
    Gasohol

-   น้ำมันดีเซลหมุนเร็ว (Diesel Oil)
    ใช้เป็นเชื้อเพลิงสำหรับเครื่องยนต์ดีเซลหมุนเร็วที่ใช้ในอุตสาหกรรม และยานพาหนะ เช่น
    รถยนต์ รถบรรทุก เรือประมง เรือโดยสาร รถแทรกเตอร์ ฯลฯ
    ปัจจุบันได้มีการผสมไบโอดีเซลในสัดส่วน 2% และ 5%
    ตามนโยบายของรัฐฯในการส่งเสริมการใช้พลังงานทดแทน

-   น้ำมันเตา (Fuel Oil)
    เป็นผลิตภัณฑ์น้ำมันที่ได้จากส่วนที่มีจุดเดือดสูงของน้ำมันดิบใช้ประโยชน์มากในงานอุตสาหกรรม
    การคมนาคมขนส่ง และใช้ในการผลิตกระแสไฟฟ้า

-   ก๊าซหุงต้ม (Liquefied Petroleum Gas : LPG) คือ สารประกอบไฮโดรคาร์บอน
    ประเภทก๊าซ
    โปรเพน
    และก๊าซบิวเทนส่วนใหญ่นำไปใช้ในงานหุงต้มในครัวเรือนอีกทั้งยังสามารถนำไปใช้ในงานอุตสาหกรรมต่างๆ
    นอกจากนี้ยังใช้เป็นเชื้อเพลิงสำหรับเครื่องยนต์เบนซินได้

  4.2.2 น้ำมันหล่อลื่นพื้นฐาน (Lube Base Oil)

  คือ ผลิตภัณฑ์น้ำมันที่ได้จากผลิตภัณฑ์ส่วนหนักจากหอกลั่น ซึ่งนำไปผลิตเป็นน้ำมันหล่อลื่นเกรดต่างๆ
  ปัจจุบันบริษัทฯ มีผลิตภัณฑ์น้ำมันหล่อลื่นพื้นฐานหลายชนิด
  ตามลักษณะและความเหมาะสมในการนำไปใช้งาน ซึ่งจัดจำหน่ายทั้งในนามบริษัทฯ
  และจำหน่ายเพื่อนำไปผลิตต่อ (re-blend)

4.2.3 ผลิตภัณฑ์น้ำมันอื่นๆ

-   แนฟทา (Naphtha) คือ ผลิตภัณฑ์น้ำมันส่วนเบาที่ได้จากการกระบวนการกลั่นน้ำมันดิบ
    ใช้เป็นวัตถุดิบหลักสำหรับโรงงานปิโตรเคมี

-   ลองเรสซิดิว คือ ผลิตภัณฑ์ส่วนหนักจากการกระบวนการกลั่นน้ำมัน
    ใช้เป็นวัตถุดิบสำหรับการผลิตน้ำมันหล่อลื่นพื้นฐาน

-   ยางมะตอย (Asphalt) เป็นสารประกอบไฮโดรคาร์บอนหลายชนิด และสารอินทรีย์อื่นๆ
    ซึ่งรวมเรียกว่า บิทูเมน มีลักษณะเป็นของเหลวข้นและหนืด
    ยางมะตอยเป็นผลิตภัณฑ์ส่วนที่หนักที่สุดที่ได้จากกระบวนการกลั่นน้ำมันดิบ ใช้สำหรับทำถนน
    ลานจอดรถ วัสดุกันซึม

รายได้จากการขายผลิตภัณฑ์ปิโตรเลียม

  --------------------- --------- ------- --- --------- ------- --- --------- -------
                        2550                  2551                  2552      

                        ล้านบาท    สัดส่วน       ล้านบาท    สัดส่วน       ล้านบาท    สัดส่วน

  น้ำมันดีเซล              92,670    57%         105,644   59%         61,571    52%

  น้ำมันเบนซิน             17,816    11%         18,430    10%         20,217    17%

  ลองเรสซิดิว             19,263    12%         22,248    12%         13,646    11%

  น้ำมันหล่อลื่นพื้นฐาน        10,940    7%          12,835    7%          8,558     7%

  ยางมะตอยและผลพลอยได้   6,703     4%          9,708     5%          8,521     7%

  แนฟทา                 11,687    7%          8,510     5%          4,533     4%

  อื่นๆ                   3,623     2%          2,918     2%          1,772     2%

  รวม                   162,702   100%        180,294   100%        118,819   100%
  --------------------- --------- ------- --- --------- ------- --- --------- -------

การตลาดและภาวะอุตสาหกรรม

(1) นโยบายและลักษณะการตลาด

บริษัทฯ เน้นการควบคุมคุณภาพของผลิตภัณฑ์น้ำมันให้ได้มาตรฐานตามที่กระทรวงพาณิชย์กำหนด
อีกทั้งยังเน้นการขายผ่านช่องทางที่กำไรสูงสุด ในขณะที่ต้องกำหนดราคาน้ำมันให้เหมาะสม
และการร่วมมือกับบริษัทในเครือเพื่อให้เกิดประโยชน์สูงสุดในการวางกลยุทธ์การขาย

ลักษณะของลูกค้า หรือช่องทางการจำหน่าย แบ่งได้ดังนี้

-   การจำหน่ายให้ผู้ใช้โดยตรง และลูกค้ากลุ่มอุตสาหกรรม เช่น บริษัทรถ
    และเรือขนส่งสินค้าและรถโดยสาร กิจการประเภทก่อสร้าง และอื่นๆ
    รวมทั้งการขายให้บริษัทในเครือด้วย

-   การจำหน่ายให้ลูกค้าขายส่ง (Wholesales/Jobber) ทั้งรายเล็กและรายใหญ่
    เพื่อไปจำหน่ายต่อให้กับผู้ค้าขายตรง และขายปลีก

-   การจำหน่ายให้ผู้ค้าน้ำมันตามมาตรา 7 เป็นการจำหน่ายน้ำมันให้กับผู้ค้าน้ำมัน
    ซึ่งมีคุณสมบัติตามพระราชบัญญัติการค้าน้ำมันเชื้อเพลิง พ.ศ. 2543
    โดยเป็นผู้ค้าน้ำมันขนาดใหญ่และปานกลาง ซึ่งมีคลังน้ำมันเป็นของตนเอง
    และนำน้ำมันไปจำหน่ายต่อผ่านระบบเครือข่าย
    และช่องทางการจำหน่ายของบริษัทเหล่านั้นไปสู่ผู้บริโภคน้ำมันปลายทางอีกทอดหนึ่ง

-   การขายส่งออก ให้กับผู้ค้าน้ำมันในต่างประเทศ แบ่งเป็นการขายทางเรือ
    โดยมีตลาดหลักในเขตภูมิภาคเอเซีย เช่น สิงคโปร์ กัมพูชา และเวียดนาม
    และการส่งออกทางรถโดยมีตลาดหลักในประเทศแถบอินโดจีน เช่น จีนตอนใต้ กัมพูชา ลาว
    และพม่า
    รวมถึงการจำหน่ายน้ำมันดีเซลและน้ำมันเตาให้กับเรือที่มาใช้บริการท่าเทียบเรือของบริษัทฯ
    (Bunker)

-   การขายลูกค้ากลุ่มประมง (Fishery) เป็นการจำหน่ายน้ำมันให้กับสมาคมประมงในน่านน้ำ
    โดยเป็นน้ำมันดีเซลชนิดกำมะถัน 0.7% และเติมสีเขียว โดยบริษัทฯ มีส่วนแบ่งการตลาด 65%

ทั้งนี้ ปริมาณการจำหน่ายผลิตภัณฑ์น้ำมันของบริษัทฯ มีสัดส่วนการจำหน่ายดังนี้

+------------------------------------------------------+---------------+
| ช่องทางการจำหน่าย                                      | สัดส่วน         |
+------------------------------------------------------+---------------+
| 1)  การขายให้ลูกค้าขายส่ง                                | 45%           |
+------------------------------------------------------+---------------+
| 2)  การขายส่งออก                                      | 20%           |
|                                                      |               |
| 3)  การขายให้ผู้ค้าน้ำมันตามมาตรา 7                        | 18%           |
+------------------------------------------------------+---------------+
| 4)  การขายลูกค้ากลุ่มประมง                               | 13%           |
+------------------------------------------------------+---------------+
| 5)  การขายลูกค้ากลุ่มอุตสาหกรรม                           | 4%            |
+------------------------------------------------------+---------------+

(2) ภาวะอุตสาหกรรมและการแข่งขัน

ในปี 2552 สถิติความต้องการใช้น้ำมันของโลกเฉลี่ยอยู่ที่ระดับ 84.08 ล้านบาร์เรลต่อวัน
ต่ำกว่ากำลังการผลิตน้ำมันดิบซึ่งอยู่ที่ระดับ 84.3 ล้านบาร์เรลต่อวัน
ราคาน้ำมันดิบปรับตัวสูงขึ้นอย่างต่อเนื่องตั้งแต่ต้นปี โดยน้ำมันดิบดูไบเฉลี่ยในปี 2552 อยู่ที่ระดับ
61.7 $/bbl โดยมีผลต่างระหว่างราคาผลิตภัณฑ์น้ำมันและน้ำมันดิบ (Product Spread)
แสดงในตารางดังนี้

หน่วย : $/bbl

+----------------------------+-------------+------------+-------------+
| ส่วนต่างราคา                 | 2551        | 2552       | เปลี่ยนแปลง   |
|                            |             |            |             |
|                            |             |            | (ร้อยละ)     |
+----------------------------+-------------+------------+-------------+
| ราคาน้ำมันดิบดูไบเฉลี่ย          | 93.57       | 61.69      | -34.1       |
+----------------------------+-------------+------------+-------------+
| น้ำมันเบนซิน 95 – น้ำมันดิบดูไบ   | 9.07        | 8.52       | -6.1        |
+----------------------------+-------------+------------+-------------+
| น้ำมันดีเซล – น้ำมันดิบดูไบ       | 25.96       | 7.22       | -72.2       |
+----------------------------+-------------+------------+-------------+
| น้ำมันเตา – น้ำมันดิบดูไบ        | -16.39      | -5.7       | 65.2        |
+----------------------------+-------------+------------+-------------+

ส่วนต่างราคาของน้ำมันเบนซิน 95 และ น้ำมันดีเซลปรับตัวลดลงอย่างต่อเนื่องเฉลี่ยอยู่ที่ระดับ
8.52 $/bbl และ 7.22 $/bbl ตามลำดับ
ขณะที่ส่วนต่างราคาของน้ำมันเตาปรับตัวเพิ่มขึ้นอยู่ที่ระดับ -5.7 $/bbl
ส่วนค่าเงินบาทแข็งค่าเมื่อเทียบกับปีที่ผ่านมาอยู่ที่ระดับ 34.47 บาทต่อเหรียญสหรัฐ

สำหรับการบริโภคน้ำมันสำเร็จรูปภายในประเทศในปี 2552 เพิ่มขึ้นจากปี 2551 ร้อยละ 1
เนื่องจากราคาขายปลีกโดยเฉลี่ยลดลงจากที่ปีผ่านมา
ประกอบกับผู้บริโภคเริ่มเปลี่ยนพฤติกรรมการใช้พลังงานทางเลือกทดแทนเพิ่มขึ้น
การบริโภคน้ำมันเบนซินในแต่ละเดือนมีปริมาณค่อนข้างคงที่เฉลี่ยอยู่ที่ระดับ 20.8 ล้านลิตรต่อวัน
หรือเพิ่มขึ้นร้อยละ 6.4 เมื่อเทียบกับปี 2551 เนื่องจากราคาขายปลีกเฉลี่ยในปีนี้ที่ต่ำกว่าปี 2551
ปัจจุบันการใช้เบนซินธรรมดามีสัดส่วนร้อยละ 57 โดยปริมาณการใช้เพิ่มจาก 9.2 ล้านลิตร
ต่อวันในปี 2551 เป็น 12.2 ล้านลิตรต่อวันในปีนี้ หรือเพิ่มขึ้นร้อยละ 32.2 เป็นการใช้แก๊สโซฮอล์
95 อยู่ที่ระดับ 8.1 ล้านลิตรต่อวัน เพิ่มขึ้นร้อยละ 25.5 ส่วนการใช้แก๊สโซฮอล์ 91
เพิ่มขึ้นสูงมากเนื่องจากรัฐบาลได้มีนโยบายส่งเสริมการใช้แก๊สโซฮอล์ 91
ด้วยการสร้างความมั่นใจในกลุ่มผู้ใช้รถจักรยานยนต์
ทั้งนี้รัฐบาลมีนโยบายส่งเสริมการใช้พลังงานทดแทนเพื่อลดการนำเข้า
โดยลดอัตราเงินส่งเข้ากองทุนน้ำมันฯ สำหรับแก๊สโซฮอล์ ประมาณ 4 – 6 บาทต่อลิตร
เพื่อให้ราคาขายปลีกแก๊สโซฮอล์ต่ำกว่าเบนซิน สำหรับการใช้ก๊าซแอลพีจีในรถยนต์ลดลงร้อยละ
14.1 เนื่องจากรัฐบาลมีนโยบายส่งเสริมการใช้ NGV
ทดแทนประกอบกับระดับราคาน้ำมันในปีนี้ต่ำกว่าปีที่ผ่านมาและก๊าซธรรมชาติสำหรับรถยนต์เพิ่มขึ้นร้อยละ
4.0 อยู่ที่ระดับ 3,579 ล้านลูกบาศก์ฟุตต่อวัน

[]

แนวโน้มเศรษฐกิจและสถานการณ์ปิโตรเลียมปี 2553

จากการประมาณการภาวะเศรษฐกิจของไทย
โดยสำนักงานคณะกรรมการพัฒนาการเศรษฐกิจและสังคมแห่งชาติ (สศช.) คาดว่าในปี 2553
ราคาน้ำมันจะอยู่ในระดับ 75 – 85 $/bbl
และได้ประมาณการความต้องการพลังงานของประเทศในปี 2553 ดังนี้

น้ำมันสำเร็จรูป ประมาณการความต้องการใช้น้ำมันเบนซินและดีเซลเพิ่มขึ้นเล็กน้อย
เนื่องจากคาดว่าปี 2553 ราคาน้ำมันยังคงทรงตัวอยู่ในระดับ 75 – 85 $/bbl
โดยการใช้น้ำมันเบนซินจะเพิ่มขึ้นร้อยละ 0.6 และการใช้น้ำมันดีเซลเพิ่มขึ้นร้อยละ 3.0
ในขณะที่การใช้น้ำมันเครื่องบินคาดว่าจะเพิ่มขึ้นร้อยละ 7.7
จากการฟื้นตัวของเศรษฐกิจโลกที่ส่งผลด้านบวกต่อการส่งออก และการท่องเที่ยว ในขณะที่ LPG
คาดว่าจะมีการใช้ลดลงร้อยละ 2.1 และการใช้น้ำมันเตาคาดว่ายังคงลดลงร้อยละ 5.4
โดยส่วนหนึ่งลดลงตามแผนพัฒนากำลังผลิตไฟฟ้าของประเทศไทย (Power Development Plan :
PDP) ฉบับใหม่ หรือ PDP 2010 ของการไฟฟ้าฝ่ายผลิตแห่งประเทศไทย
ส่งผลให้ทั้งปีคาดว่าจะมีปริมาณการใช้น้ำมันเพิ่มขึ้นร้อยละ 1.7

LPG ในปี 2553 คาดว่าปริมาณการใช้มีจำนวน 5,976 พันตัน เพิ่มขึ้นสูงถึงร้อยละ 15.0
เนื่องจากนำไปใช้เป็นวัตถุดิบในอุตสาหกรรมปิโตรเคมีเพิ่มขึ้นถึงร้อยละ 57.6
โดยการใช้เพิ่มจากระดับ 1,311 พันตัน ในปี 2552 เป็น 2,066 พันตัน ในปี 2553
ขณะที่การใช้ของภาคครัวเรือนและใช้เป็นเชื้อเพลิงในภาคอุตสาหกรรมเพิ่มขึ้นเช่นกัน
อย่างไรก็ตามการใช้ในภาคขนส่งคาวดว่าลดลงร้อยละ 14.9
เนื่องจากรัฐบาลมีนโยบายส่งเสริมให้รถแท็กซี่ที่ใช้ LPG จำนวน 30,000 คัน เปลี่ยนเป็น NGV
แทน โดยโครงการนี้จะเริ่มดำเนินการในต้นปี 2553 ซึ่งจะทำให้ความต้องการ LPG
ในรถแท็กซี่ลดลงประมาณเดือนละ 15 – 20 พันตัน ทั้งนี้ จากอุปสงค์ภายในประเทศสูงขึ้นมาก
เป็นผลให้การผลิต LPG ไม่เพียงพอ (กรณีที่โรงแยกก๊าซที่ 6 ของ ปตท.
ที่มาบตาพุดไม่สามารถดำเนินการผลิตได้) จึงคาดว่าจะมีการนำเข้า LPG ประมาณเดือนละ 120
-140 พันตัน

ด้วยอัตราเติบโตของบริโภคน้ำมันในประเทศที่ลดลง
ส่งผลให้ผู้ประกอบการน้ำมันในประเทศยังคงต้องใช้กลยุทธ์ด้านราคา การให้บริการ
การส่งเสริมการขาย เช่นกันกับบริษัทฯ ในปี 2552 ที่ผ่านมา บริษัทฯ ได้ดำเนินโครงการ IRPC
OIL ON NET (IRON)
อีกหนึ่งความก้าวล้ำของระบบบริหารการจัดจำหน่ายผลิตภัณฑ์ปิโตรเลียมทางอิเล็คทรอนิคส์ ซึ่งบริษัทฯ
มุ่งมั่นพัฒนาขึ้นมาเพื่อปรับเปลี่ยนรูปแบบกระบวนการทำธุรกรรมให้เป็นไปตามความต้องการของลูกค้า
ด้วยการรวมเอาศักยภาพของระบบบริหาร Supply Chain และระบบ Total Business
Solution ของบริษัทฯ
เข้ามาช่วยเพิ่มประสิทธิภาพในการดำเนินธุรกิจปิโตรเลียมให้เป็นไปอย่างมีระบบและมีความเป็นมืออาชีพอย่างครบวงจร

ผู้ประกอบการหลักในอุตสาหกรรมน้ำมันในประเทศที่สำคัญและส่วนแบ่งการตลาด มีดังนี้

  ----------------------------- -----------------------------------------
  บริษัท                          ส่วนแบ่งตลาดในประเทศ

  ปตท.                          34%

  เอสโซ่                         13%

  เชฟรอน (ไทยแลนด์)              11%

  เชลล์                          11%

  บางจาก                        8%

  ไออาร์พีซี                       5%

  ผู้ค้ารายย่อยอื่นๆ                  18%
  ----------------------------- -----------------------------------------

นอกจากกลยุทธ์ด้านราคา ที่เน้นการปรับราคาที่สามารถแข่งขันได้ เพื่อรักษาส่วนครองตลาดเดิม
อีกทั้งเพิ่มจำนวนลูกค้าและปริมาณการจำหน่าย โดยรักษาระดับค่าการตลาด
ให้อยู่ในระดับที่เหมาะสม รวมถึงด้านการบริการที่บริษัทฯ มีให้กับลูกค้า ดังนี้

-   คลังน้ำมัน บริษัทมีคลังน้ำมันจำนวน 4 แห่งเพื่อบริการลูกค้าทั่วทุกภูมิภาค และเปิดบริการตลอด
    24 ชั่วโมง (เฉพาะคลังระยอง)

-   การขนส่ง มีบริการรถขนส่งน้ำมันเพื่อจัดส่งให้ลูกค้าทั่วประเทศ รวมทั้งเรือ และท่าเทียบเรือ
    เพื่อตอบสนองความต้องการของลูกค้าที่ต้องการรับน้ำมันทางเรือ

-   บุคลากร มีผู้แทนขาย เจ้าหน้าที่ประสานงานขาย รวมทั้งแผนกบริการงานขายไว้บริการลูกค้า
    และห้องออกตั๋วที่คอยรับการสั่งซื้อน้ำมันจากลูกค้า โดยผ่านระบบ SAP
    ซึ่งเป็นระบบการจัดการฐานข้อมูลที่เชื่อมโยงกัน โดยสามารถปรับปรุงข้อมูลแบบ On-line
    และ Real Time ให้มีความถูกต้องแม่นยำ และเป็นมาตราฐานเดียวกัน
    เพิ่มประสิทธิภาพในการดำเนินงาน และลดขั้นตอนที่ซ้ำซ้อน
    และเป็นฐานข้อมูลที่สนับสนุนในการวิเคราะห์ ตัดสินใจ และบริหารงานสำหรับผู้บริหาร
    และผู้ปฏิบัติงานทุกระดับ

-   การตรวจสอบคุณภาพ บริษัทฯ มีเจ้าหน้าที่เทคนิค ไว้คอยบริการให้ความรู้และแก้ปัญหา
    รวมทั้งออกไปตรวจเช็คคุณภาพตามสถานีบริการ คลังน้ำมัน
    เพื่อสร้างความมั่นใจด้านคุณภาพให้กับลูกค้า

บัตรส่งเสริมการลงทุน

บริษัทและบริษัทย่อยได้รับสิทธิประโยชน์หลายประการในฐานะผู้ได้รับการส่งเสริมการลงทุนตามพระราชบัญญัติส่งเสริมการลงทุน
เกี่ยวกับการผลิต และส่วนขยายกำลังการผลิต รวมถึงโครงการผลิตพลังไอน้ำและไฟฟ้าร่วม
โดยสาระสำคัญของสิทธิประโยชน์สรุปได้ดังนี้

1.  ได้รับยกเว้นอากรขาเข้าและภาษีสำหรับวัตถุดิบและวัสดุจำเป็นรวมถึงเครื่องจักรที่ได้รับอนุมัติโดยคณะกรรมการส่งเสริมการลงทุน

2.  ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลา
    5 – 8 ปี นับแต่วันที่เริ่มมีรายได้จากการประกอบกิจการนั้น

3.  ได้รับลดหย่อนภาษีเงินได้นิติบุคคลร้อยละ 50
    สำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลาห้าปีนับแต่วันสิ้นสุดสิทธิประโยชน์

4.  ได้รับอนุญาตให้หักค่าขนส่ง ค่าไฟฟ้า และค่าประปาเป็น 2
    เท่าของค่าใช้จ่ายดังกล่าวเป็นระยะเวลาอีก 10 ปีนับแต่วันที่มีรายได้

การจัดหาวัตถุดิบ

“น้ำมันดิบ” คือวัตถุดิบหลักในกระบวนการผลิตของบริษัทฯ ซึ่งส่วนใหญ่นำเข้าจากตะวันออกกลาง
บริษัทฯ จัดหาน้ำมันดิบประมาณร้อยละ 70 โดยวิธีการซื้อผ่านบริษัท ปตท. จำกัด (มหาชน)
และซื้อน้ำมันดิบส่วนที่เหลือในตลาดจร ในการขนส่งน้ำมันดิบมายังโรงกลั่น บริษัทฯ
ได้ร่วมมือกับบริษัทในเครือปตท.ในการขนส่งน้ำมันดิบ เพื่อลดค่าใช้จ่ายในการขนส่ง
โดยน้ำมันดิบจะถูกขนส่งทางเรือบรรทุกน้ำมันดิบขนาดใหญ่ผ่านทางทะเลมายังท่าเรือน้ำลึกของบริษัทฯ
และเข้าสู่กระบวนการผลิตของบริษัทฯ ทำให้การบริหารจัดการวัตถุดิบเป็นไปอย่างมีประสิทธิภาพ

ปริมาณและมูลค่าการซื้อวัตถุดิบของบริษัทฯ ปี 2552

  --------------- ----------- ------- --- --------- --------- --- ----------- -----------
  วัตถุดิบ           ปริมาณ                   มูลค่า                    สัดส่วนมูลค่า   

                  เมตริกตัน     สัดส่วน       ล้านบาท    สัดส่วน         ในประเทศ    ต่างประเทศ

  น้ำมันดิบ          7,115,417   87%         115,897   87%           0%          100%

  แนฟทาเบา        233,131     3%          4,265     3%            100%        0%

  โพรพิลีน          102,891     1%          2,973     2%            100%        0%

  ลองเรสซิดิว       194,417     2%          2,818     2%            100%        0%

  LS ATB          136,465     2%          2,035     2%            100%        0%

  เบนซิน           78,335      1%          1,856     2%            0%          100%

  อื่นๆ             331,217     4%          2,803     2%            52%         48%

  รวม             8,191,873   100%        132,648   100%                      
  --------------- ----------- ------- --- --------- --------- --- ----------- -----------

[]

การผลิตและกำลังการผลิต

โรงกลั่นน้ำมันและโรงงานปิโตรเคมีต่างๆ ของบริษัทฯ และบริษัทย่อย ตั้งอยู่เลขที่ 299 หมู่ที่ 5
ถนนสุขุมวิท ตำบลเชิงเนิน อำเภอเมืองระยอง จังหวัดระยอง
ซึ่งเป็นเขตประกอบการอุตสาหกรรมภายใต้การจัดการของบริษัทฯ โดยบริษัทฯ
เริ่มผลิตผลิตภัณฑ์ปิโตรเคมีขั้นปลายเมื่อปี 2525 และขยายโรงงานปิโตรเคมีต่างๆ
เพิ่มขึ้นจนถึงธุรกิจโตรเคมีต้นน้ำ รวมถึงสร้างโรงกลั่นน้ำมันขนาด 65,000 บาร์เรลต่อวันเมื่อปี
2539 และโรงกลั่นน้ำมันแห่งที่สองกำลังการผลิต 150,000 บาร์เรลต่อวัน เมื่อปี 2543
ปัจจุบันโรงกลั่นน้ำมันของบริษัทฯ มีกำลังการผลิตรวม 215,000 บาร์เรลต่อวัน คิดเป็นร้อยละ 18
ของกำลังการกลั่นทั้งหมดภายในประเทศ โรงงานของบริษัทฯ
แบ่งตามกลุ่มผลิตภัณฑ์และการบริหารจัดการได้ดังนี้

สายปฏิบัติการ 1 ประกอบด้วยโรงงานในกลุ่มผลิตภัณฑ์ปิโตรเคมี ประกอบด้วย

-   คอมเพล็กซ์ 1 โรงงานผลิตผลิตภัณฑ์กลุ่มโพลีโอเลฟินส์ ประกอบด้วยโรงงานผลิตเม็ดพลาสติก
    HDPE สร้างเมื่อปี 2529 และโรงงานผลิตเม็ดพลาสติก PP สร้างเมื่อปี 2533

-   คอมเพล็กซ์ 2 โรงงานผลิตผลิตภัณฑ์กลุ่มสไตเรนิก ประกอบด้วยโรงงานผลิตเม็ดพลาสติก ABS
    สร้างเมื่อ
    ปี 2533, โรงงานผลิตเม็ดพลาสติก EPS สร้างเมื่อปี 2535, โรงงานผลิตเม็ดพลาสติก PS,
    โรงงานผลิตสไตรีนโมโนเมอร์ และโรงงานผลิตอะโรเมติกส์ สร้างเมื่อปี 2540

-   คอมเพล็กซ์ 4 โรงงานผลิตโอเลฟินส์ สร้างเมื่อปี 2540

สายปฏิบัติการ 2 ประกอบด้วยโรงงานในกลุ่มผลิตภัณฑ์น้ำมัน และโรงไฟฟ้า ซึ่งประกอบด้วย

-   คอมเพล็กซ์ 3 โรงกลั่นน้ำมัน 2 แห่ง โรงกลั่นแห่งแรกมีกำลังการผลิต 65,000
    บาร์เรลต่อวัน สร้างเมื่อปี 2539 และโรงกลั่นแห่งที่สองมีกำลังการผลิต 150,000
    บาร์เรลต่อวัน สร้างเมื่อปี 2543

-   คอมเพล็กซ์ 5 โรงงานผลิตน้ำมันหล่อลื่นพื้นฐาน ซึ่งมีกำลังการผลิตมากที่สุดในประเทศไทย
    สร้างเมื่อปี 2540

-   โรงไฟฟ้า โรงงานผลิตไฟฟ้าและไอน้ำ โดยมีกำลังการผลิตไฟฟ้า 108 เมกกะวัตต์ และไอน้ำ
    200
    ตันต่อชั่วโมงสร้างเมื่อปี 2537

สายปฏิบัติการ 3 ประกอบด้วยหน่วยงานที่มีหน้าที่สนับสนุนการผลิต ประกอบด้วย งานซ่อมบำรุง
และงานวิศวกรรม

เทคโนโลยีที่ใช้ในกระบวนการผลิต

บริษัทฯ ซื้อเทคโนโลยีในการกลั่นน้ำมันและการผลิตปิโตรเคมีที่ได้รับการยอมรับจากผู้ขายหลักๆ
หลายราย โดยเทคโนโลยีในกระบวนการกลั่นน้ำมันที่ต้องมีลิขสิทธิ์นั้นเป็นของ Institut
Francais du Petrole ("IFP"), Hydrocarbon Research Inc. ("HRI") และ
Chevron Corporation ("Chevron") เป็นต้น
ในส่วนของการผลิตที่ใช้เทคโนโลยีที่ไม่ต้องมีลิขสิทธิ์ เช่น CDU และ VDU
ได้รับการออกแบบโดยบริษัทวิศวกรที่มีชื่อเสียง

เทคโนโลยีที่ใช้ในขั้นตอนการผลิต DCC พื้นฐานได้รับการออกแบบโดย Research Institute of
Petroleum Processing ("RIPP") ของสาธารณรัฐประชาชนจีน ซึ่ง Stone & Webster
Limited ("Stone & Webster") เป็นผู้มีสิทธิในเทคโนโลยีนี้นอกสาธารณรัฐประชาชนจีน
โดยโรงงานที่จะใช้ในการผลิต DCC ของบริษัทฯ ถือว่าเป็นโรงงานแรกที่จะผลิต DCC
นอกสาธารณรัฐประชาชนจีนและ Stone & Webster จะเป็นผู้รับเหมาในการก่อสร้างโรงงานนี้
นอกจากนี้ เทคโนโลยีที่ใช้ในขั้นตอนการผลิต DCC
จะมีความคล้ายคลึงกับเทคโนโลยีที่ใช้ในขั้นตอนการผลิต fluid catalytic cracking และ
residuum catalytic cracking ซึ่ง Stone & Webster
ถือว่าเป็นบริษัทที่มีชื่อเสียงทางด้านนี้

โรงงานผลิตน้ำมันหล่อลื่นพื้นฐานใช้กระบวนการผลิตแบบ Residuum Oil Supercritical
Extraction ของ
Kerr McGee ซึ่งเป็นกระบวนการผลิตที่ใช้อย่างแพร่หลาย และกระบวนการผลิตแบบ Enalfining
N Propane Dewaxing ของ Exxon Chemical

โรงงานผลิตเม็ดพลาสติกชนิดโพลีโพรพิลีน ใช้เทคโนโลยีของ BASF gas polymerization
technology ในการผลิต ส่วนโรงงานผลิต ABS/SAN ใช้เทคโนโลยีของ Mitsui/Toatsu
ในการผลิต นอกจากนี้ โรงงานผลิต Styrene Monomer Plant ใช้เทคโนโลยีของ Monsantol
Lummus ในการผลิต และโรงงานผลิตเม็ดพลาสติกชนิด Polystyrene ใช้เทคโนโลยีของ Fina
Technology จากประเทศสหรัฐอเมริกาในการผลิต

กำลังการผลิตและปริมาณการผลิต

(หน่วย: พันตันต่อปี)

  ---------------- ------------ ------ ------ ------------- ------ ------ --------------------- ------ ------
  ผลิตภัณฑ์           กำลังการผลิต                 ปริมาณการผลิต                 อัตราการใช้กำลังการผลิต          

                   2550         2551   2552   2550          2551   2552   2550                  2551   2552

  โอเลฟินส์          728          728    728    780           686    718    107%                  94%    99%

  - เอทธีลีน         360          360    360    379           342    351    105%                  95%    98%

  - โพรพิลีน         312          312    312    345           296    317    111%                  95%    102%

  - บิวธาไดอีน       56           56     56     56            48     50     99%                   86%    90%

  อะโรเมติกส์        367          367    367    366           307    271    100%                  84%    74%

  - เบนซีน          114          114    114    103           82     81     91%                   72%    71%

  - โทลูอีน          132          132    132    128           113    96     97%                   86%    73%

  - มิกซ์ไซค์ลีน       121          121    121    134           112    94     111%                  92%    78%

  สไตรีนโมโนเมอร์    200          200    200    224           222    201    112%                  111%   101%

  โพลีโอเลฟินส์       615          615    615    633           545    561    103%                  89%    91%

  - HDPE           140          140    140    139           118    142    99%                   84%    101%

  - PP             475          475    475    469           403    419    99%                   85%    88%

  สไตเรนิค          226          237    237    263           250    245    116%                  105%   103%

  - ABS/CCM ^(/1)  96           96     117    107           87     96     112%                  91%    91%

  - PS             100          100    100    131           139    126    131%                  139%   126%

  - EPS            30           30     30     24            23     24     81%                   78%    78%

  โรงกลั่นน้ำมัน       215          215    215    189           171    141    88%                   80%    66%
  (พันบาร์เรลต่อวัน)                                                                                       

  น้ำมันหล่อลื่นพื้นฐาน   320          320    330    330           317    296    103%                  99%    90%

  ยางมะตอย         380          380    380    503           504    454    132%                  133%   119%

  โพลีออล           25           25     25     19            17     14     75%                   69%    55%
  ---------------- ------------ ------ ------ ------------- ------ ------ --------------------- ------ ------

  หมายเหตุ : ^(/1) ปี 2552 กำลังการผลิตเฉลี่ยถ่วงน้ำหนักของ ABS/CCM อยู่ที่ 105,000
  ตันต่อปี เนื่องจากระหว่างปี 2552 บริษัทฯ ได้ขยาย
  กำลังการผลิตเพิ่มขึ้น 21,000 ตันต่อปี

[]

การจัดการด้านคุณภาพ ความปลอดภัย อาชีวอนามัยและสิ่งแวดล้อม

นโยบายด้านสิ่งแวดล้อมและการพัฒนาอย่างยั่งยืน

บมจ.ไออาร์พีซีตระหนักถึงความสำคัญในการจัดการด้านสิ่งแวดล้อม
เพื่อให้เกิดการพัฒนาสิ่งแวดล้อมอย่างยั่งยืนควบคู่กับการพัฒนาธุรกิจ
ตลอดจนมุ่งมั่นรักษาคุณภาพของสิ่งแวดล้อมบริเวณโรงงานและชุมชนโดยรอบให้อยู่ในระดับมาตรฐาน
ควบคู่กับการปฏิบัติตามกฎหมายหรือข้อบังคับ ทั้งในระดับประเทศและระดับสากล
ด้วยนโยบายในการบริหารจัดการด้านสิ่งแวดล้อมเพื่อให้เกิดดุลยภาพต่อพื้นที่อุตสาหกรรมและสังคม
(Eco Industrial Complex) และพัฒนาองค์กรไปสู่ “ธุรกิจไร้มลพิษ” ภายในปี 2555 บริษัทฯ
จึงกำหนดนโยบายด้านสิ่งแวดล้อม ดังนี้

1.  นโยบายด้านทรัพยากรน้ำ

-   ส่งเสริมการเพิ่มประสิทธิภาพการบริหารจัดการการใช้น้ำภายในกลุ่มบริษัทอย่างเป็นระบบ
    โดยนำน้ำกลับมาใช้ให้เกิดประโยชน์สูงสุด
    ซึ่งเป็นการเพิ่มประสิทธิภาพการจัดการทรัพยากรน้ำและสร้างจิตสำนึกด้านการอนุรักษ์น้ำในทุกระดับ

2.  นโยบายด้านการป้องกันและควบคุมมลพิษ

-   ส่งเสริมการป้องกันมลพิษตั้งแต่จุดกำเนิด และควบคุมแหล่งมลพิษทั้งด้าน น้ำ อากาศ และกาก
    ผ่านกิจกรรมภายในของบริษัทฯ โดยใช้หลักกลไกเทคโนโลยี 3 R (Recycle, Reduce,
    Reuse) รวมทั้งมีการฟื้นฟูอย่างต่อเนื่องเพื่อก่อให้เกิดดุลยภาพในระบบ

-   ส่งเสริมให้มีการลดของเสียจากแหล่งกำเนิด
    มุ่งมั่นปรับปรุงประสิทธิผลของระบบการจัดการคุณภาพสิ่งแวดล้อมอย่างต่อเนื่อง
    อีกทั้งจัดให้มีมาตรการป้องกันและแก้ไขกรณีฉุกเฉินเมื่อเกิดอุบัติการณ์ (incident)
    ซึ่งเป็นเหตุการณ์ที่ไม่พึงประสงค์ที่เกิดขึ้นแล้วก่อให้เกิดอุบัติเหตุ

3.  นโยบายด้านสิ่งแวดล้อมชุมชน

-   ส่งเสริมให้มีการพัฒนาการจัดการสิ่งแวดล้อมภายในกลุ่มบริษัทร่วมกับชุมชนใกล้เคียง
    เพื่อเสริมสร้างความสัมพันธ์ระหว่างกลุ่มบริษัท พนักงาน และชุมชน
    ตลอดจนเป็นการเสริมสร้างคุณภาพชีวิตของสังคมให้ดีขึ้นอย่างต่อเนื่อง
    เพื่อให้มีวิถีชีวิตที่เหมาะสมสอดคล้องกับการพัฒนาทางเศรษฐกิจ สังคมและวัฒนธรรมในพื้นที่
    ซึ่งนำไปสู่การอยู่ร่วมกันอย่างยั่งยืน

-   ประชาสัมพันธ์ให้พนักงานและชุมชนมีความเข้าใจกิจกรรมของกลุ่มบริษัทอย่างสม่ำเสมอและต่อเนื่อง
    เพื่อลดความขัดแย้งของสังคมในพื้นที่
    รวมทั้งก่อให้เกิดกระบวนการการมีส่วนร่วมในการจัดการสิ่งแวดล้อมในพื้นที่ได้อย่างมีประสิทธิภาพ

4.  นโยบายด้านอนุรักษ์พลังงาน

-   ส่งเสริมการมีส่วนร่วมในการอนุรักษ์พลังงาน ปลูกจิตสำนึกในการลดการใช้พลังงาน
    และการใช้ทรัพยากรเกิดประสิทธิผลและทำให้เกิดการอนุรักษ์พลังงานอย่างมีระบบและต่อเนื่อง

การบริหารจัดการด้านสิ่งแวดล้อม

ไออาร์พีซีมุ่งมั่นในการพัฒนาสิ่งแวดล้อม เพราะระยองคือบ้านของเรา
เราเติบโตที่นี่และจะสร้างที่นี่ให้เป็นสังคมที่มีคุณภาพชีวิตและสิ่งแวดล้อมที่ดี
เราจึงให้ความสำคัญในการพัฒนาสิ่งแวดล้อมเป็นลำดับต้นๆ บริษัทฯ
ได้วางรากฐานการจัดการด้านสิ่งแวดล้อมที่เหมาะสมไว้ตั้งแต่ช่วงการดำเนินศึกษาความเป็นไปได้ของโครงการ
รวมถึงจัดงบประมาณสำหรับระบบบำบัดและควบคุมมลสารไว้อย่างเพียงพอ
เพื่อให้เกิดความมั่นใจได้ว่ามลสารที่เกิดขึ้นจะต้องอยู่ในระดับที่เทคโนโลยีปัจจุบันสามารถควบคุมได้

ด้วยกระบวนการผลิตผลิตภัณฑ์ปิโตรเลียมและปิโตรเคมีที่ครบวงจรของบริษัทฯ
ซึ่งเริ่มต้นตั้งแต่กระบวนการกลั่นน้ำมัน ไปสู่การผลิตปิโตรเคมีขั้นต้น จนกระทั่งถึงปิโตรเคมีขั้นปลาย
ซึ่งมีวัตถุดิบหลักคือน้ำมันดิบ
เมื่อนำน้ำมันดิบมาผ่านกระบวนการกลั่นจะได้ผลิตภัณฑ์น้ำมันและผลิตภัณฑ์ผลพลอยได้
รวมถึงผลิตภัณฑ์ปิโตรเคมีขั้นต้นชนิดต่างๆ
ที่สามารถนำไปใช้เป็นวัตถุดิบสำหรับปิโตรเคมีขั้นกลางและขั้นปลายได้
ทำให้ได้ผลิตภัณฑ์ปิโตรเคมีที่หลากหลาย
อีกทั้งยังเป็นการใช้ประโยชน์จากทรัพยากรน้ำมันดิบให้เกิดมูลค่าสูงสุด

บริษัทฯ ได้นำระบบการจัดการคุณภาพ ความปลอดภัย และสิ่งแวดล้อมมาใช้หลายประเภท เช่น
ISO9001 ISO14001 OHSAS18001 ISO/TS16949 ISO/IEC17025
และระบบมาตรฐานสากลอื่นๆ โดยมีการพัฒนาระบบติดตามตรวจสอบคุณภาพสิ่งแวดล้อม
เพื่อให้เกิดความมั่นใจว่าการดำเนินงานของบริษัทฯ จะไม่ส่งผลกระทบต่อสิ่งแวดล้อม
ด้วยประสบการณ์ในการบริหารจัดการคุณภาพสิ่งแวดล้อมในพื้นที่ระยองมากว่า 30 ปี บริษัทฯ
ได้พัฒนาระบบบริหารจัดการด้านสิ่งแวดล้อมมาอย่างต่อเนื่อง โดยในช่วงสองทศวรรษแรกบริษัทฯ
ได้เริ่มพัฒนาเทคโนโลยีด้านระบบควบคุมและลดมลภาวะควบคู่ไปกับการพัฒนาโครงการ
ต่อมาได้มีการนำระบบการควบคุมมลสารที่แหล่งกำเนิดและแนวทางการพัฒนา
ปิโตรเคมีครบวงจรมาใช้ มาถึงปัจจุบันบริษัทฯ ได้เพิ่มนโยบายการพัฒนาเป็นธุรกิจไร้มลพิษ
เพื่อให้เกิดดุลยภาพต่อพื้นที่อุตสาหกรรมและสังคม
ตลอดจนการพัฒนาระบบการมีส่วนร่วมของชุมชนมาใช้เป็นแนวทางในการดำเนินการ

การบริหารจัดการคุณภาพอากาศ

บริษัทฯ ดำเนินการบริหารจัดการด้านคุณภาพอากาศทั้งในด้านภาพรวมและการจัดการรายโรงงาน
โดยควบคุมอัตราการระบายอากาศของโรงงานให้เป็นไปตามมาตรฐานด้านสิ่งแวดล้อมและข้อกำหนดต่างๆ
ในปี 2552 บริษัทฯ
จัดให้มีการติดตามตรวจวัดคุณภาพอากาศสิ่งแวดล้อมในพื้นที่โดยรอบเขตประกอบการ
โดยมีจุดตรวจวัดคุณภาพอากาศประมาณ 82 จุด
และได้พัฒนาระบบตรวจวัดคุณภาพอากาศแบบต่อเนื่อง 24 ชั่วโมง
พร้อมระบบรายงานผลแบบอัตโนมัติไปยังศูนย์รับเรื่องร้องเรียน
เพื่อช่วยในการติดตามตรวจสอบสาเหตุของปัญหาที่อาจส่งผลกระทบต่อชุมชน
โดยมีสถานีตรวจวัดคุณภาพอากาศแบบถาวรจำนวน 3 สถานีตั้งอยู่ที่บริเวณวัดปลวกเกตุ
ชุมชนบ้านแลง และโรงเรียนเทคโนโลยีไออาร์พีซี นอกจากนี้ บริษัทฯ
จัดให้มีรถตรวจวัดคุณภาพอากาศพร้อมอุปกรณ์ตรวจวัดที่ทันสมัยจำนวน 1 คัน
และอุปกรณ์ตรวจวัดคุณภาพอากาศเคลื่อนที่จำนวน 2 ชุด สำหรับปี 2553 บริษัทฯ
มีโครงการติดตั้งสถานีตรวจวัดคุณภาพอากาศแบบถาวรจำนวน 2 สถานี พร้อมบอร์ดแสดงข้อมูล
ซึ่งจะทำให้ระบบติดตามตรวจสอบคุณภาพอากาศมีประสิทธิภาพมากยิ่งขึ้น

การดำเนินโครงการผลิตพลังไอน้ำและไฟฟ้าร่วม ขนาด 216 เมกกะวัตต์
โดยใช้ก๊าซธรรมชาติซึ่งเป็นเชื้อเพลิงที่สะอาดไม่สร้างมลพิษให้สิ่งแวดล้อม
ทดแทนโรงไฟฟ้าปัจจุบันซึ่งใช้น้ำมันเตา
นอกจากลดความเสี่ยงด้านแหล่งที่มาของเชื้อเพลิงและประเภทการใช้ได้แล้ว
ยังช่วยลดปริมาณการระบายก๊าซซัลเฟอร์ไดออกไซด์ลงมากกว่าร้อยละ 40
และลดผลกระทบด้านคุณภาพอากาศในพื้นที่ได้ร้อยละ 23 อีกด้วย

แผนภูมิแสดงปริมาณการระบายและความเข้มข้นของก๊าซซัลเฟอร์ไดออกไซด์

ก่อนและหลังการสร้างโรงงานผลิตพลังไอน้ำและไฟฟ้าร่วมโดยใช้ก๊าซธรรมชาติ

+-----------------------------------------------------------------+----+
| +-----------------------------+-----------------------------+   |    |
| | []                          |                             |   |    |
| |                             |                             |   |    |
| | []                          |                             |   |    |
| +-----------------------------+-----------------------------+   |    |
+-----------------------------------------------------------------+----+

เนื่องจากโรงงานปิโตรเคมีมีความจำเป็นต้องใช้สารประกอบอินทรีย์ระเหย (VOCs : Volatile
Organic Compounds) ในกระบวนการผลิต
ซึ่งสารดังกล่าวจัดเป็นสารที่จำเป็นต้องควบคุมไม่ให้มีการแพร่กระจายออกสู่บรรยากาศหรือให้มีการระเหยสู่บรรยากาศน้อยที่สุด
ดังนั้น เพื่อควบคุมและลดอัตราการระบายสารอินทรีย์ระเหย บริษัทฯ
ได้จัดทำบัญชีการระบายสารประกอบอินทรีย์ระเหย (VOCs Inventory) ของโรงงานต่างๆ
ภายในพื้นที่ของบริษัทฯ เมื่อปลายปี 2552 ผลจากการดำเนินการทำให้บริษัทฯ มีข้อมูลพื้นฐาน
เพื่อใช้บริหารจัดการคุณภาพอากาศและเป็นแนวทางในการติดตามตรวจสอบและลดอัตราการระบาย
VOCs ในอนาคต

การบริหารจัดการคุณภาพน้ำ

บริษัทฯ เน้นการบริหารจัดการน้ำอย่างมีประสิทธิภาพ
คุณภาพน้ำที่ออกจากระบบบำบัดน้ำเสียของบริษัทฯ มีค่าอยู่ในเกณฑ์มาตรฐานมาโดยตลอด
ดังนั้นแนวทางการบริหารจัดการคุณภาพน้ำของบริษัทฯในปัจจุบัน
จึงเน้นที่ระบบป้องกันเหตุฉุกเฉินที่อาจส่งผลต่อระบบบำบัดน้ำเสีย
โดยจัดตั้งคณะกรรมการปรับปรุงท่อระบายน้ำทิ้งรวม เพื่อป้องกันเหตุฉุกเฉินต่างๆ รวมทั้งปรับปรุง
บ่อพักน้ำ และระบบระบายน้ำภายในพื้นที่เขตประกอบการและโรงงานต่างๆ ของบริษัทฯ นอกจากนี้
บริษัทฯ มีโครงการป้องกันกลิ่นที่เกิดจากบ่อพักน้ำเสียในระบบบำบัดน้ำเสีย
โดยสร้างระบบควบคุมกลิ่นจากระบบบำบัดน้ำเสีย ซึ่งได้เปิดดำเนินการเมื่อปลายปี 2552

การบริหารจัดการกากของเสีย

บริษัทฯ
บริหารจัดการกากของเสียที่เกิดขึ้นภายในโรงงานในพื้นที่เขตประกอบการอุตสาหกรรมไออาร์พีซี
โดยนำกากของเสียมาผ่านกระบวนนำกลับมาใช้ใหม่ (Reuse และ Recycle)
และผลิตเป็นผลิตภัณฑ์พลอยได้ ในปี 2552 กากของเสียที่ถูกนำมาใช้ประโยชน์มีปริมาณ 5,800 ตัน
สามารถสร้างรายได้ให้แก่บริษัทฯ จำนวน 40 ล้านบาท

การบริหารจัดการด้านความปลอดภัยและอาชีวอนามัย

ไออาร์พีซีให้ความสำคัญกับการจัดการสภาพแวดล้อมและสุขภาพของพนักงาน
โดยจัดให้มีการตรวจวัดทางสุขศาสตร์อุตสาหกรรม (Industrial Hygiene)
หรือการตรวจวัดสภาวะแวดล้อมในการทำงานในทุกพื้นที่การปฏิบัติงานตามข้อกำหนดกฎหมาย
และจัดทำรายงานการประเมินผลกระทบต่อสิ่งแวดล้อม (EIA : Environmental Impact
Assessment) ตามปัจจัยเสี่ยงในแต่ละพื้นที่ ประกอบด้วย การตรวจวัดเสียง แสงสว่าง สารเคมี
อนุภาค รังสี และความร้อน อีกทั้งบริษัทฯ ยังจัดให้มีการตรวจสุขภาพพนักงานประจำปี
ทั้งการตรวจสุขภาพทั่วไปและตามปัจจัยเสี่ยง เช่น การทดสอบสมรรถภาพ การได้ยิน การมองเห็น
ปอด และการตรวจทางชีวภาพ หรือการเฝ้าระวังสารเคมีในร่างกาย
โดยผ่านการวินิจฉัยของแพทย์อาชีวเวชศาสตร์ (Occupational Medicine) นอกจากนี้บริษัทฯ
ได้ดำเนินการด้านความปลอดภัยและอาชีวอนามัย ได้แก่

-   การจัดทำฉลากและข้อมูลความปลอดภัยสารเคมีตามระบบ GHS

  (Globally Harmonized System of Classification and Labeling of
  Chemicals)

  เพื่อให้เป็นไปตามข้อกำหนดขององค์การสหประชาชาติและกฎหมายไทย
  ซึ่งระบุต้องจัดทำฉลากและข้อมูลความปลอดภัยให้สารเคมีหรือผลิตภัณฑ์ตามระบบ GHS ภายในปี
  2553 สำหรับสารเดี่ยว (Single Substance) และปี 2555 สำหรับสารผสม (Mixture
  Substance) บริษัทฯ
  จึงเตรียมความพร้อมในการรองรับระบบดังกล่าวด้วยการจัดฝึกอบรมเชิงปฏิบัติให้กับผู้บริหารและพนักงานที่เกี่ยวข้อง
  เพื่อให้มีความรู้และความเข้าใจในการจัดทำระบบดังกล่าว
  เพื่อเตรียมความพร้อมในการจัดส่งผลิตภัณฑ์สู่ตลาดโลกตามข้อกำหนดที่กำลังประกาศใช้ในอนาคต

-   การสร้างวัฒนธรรมความปลอดภัย (BBS : Behavior Based Safety)

  นอกจากการลงทุนด้านวิศวกรรมความปลอดภัยในกระบวนการผลิตแล้ว บริษัทฯ
  ยังมุ่งเน้นสร้างพฤติกรรมด้านความปลอดภัยให้เกิดขึ้นกับพนักงานทุกคน ด้วยการดำเนินโครงการ
  BBS : Behavior Based Safety เพื่อให้เกิดเป็นวัฒนธรรมความปลอดภัยที่ยั่งยืน ในปี 2552
  บริษัทฯ ได้ดำเนินการจัดฝึกอบรมเพื่อสร้างพฤติกรรมด้านความปลอดภัย ให้กับพนักงานทุกระดับ

-   การจัดงานนิทรรศการความปลอดภัย สิ่งแวดล้อม และอนุรักษ์พลังงาน (SHE^(e) DAY)

  เพื่อสร้างจิตสำนึกและส่งเสริมงานด้านความปลอดภัย สิ่งแวดล้อม
  และอนุรักษ์พลังงานให้กับพนักงาน บริษัทฯ ได้จัดงานนิทรรศการความปลอดภัย สิ่งแวดล้อม
  และอนุรักษ์พลังงานอย่างต่อเนื่องทุกปี โดยในปี 2552 ได้จัดงานเมื่อวันที่ 4 ธันวาคม
  ภายในงานประกอบด้วยกิจกรรมมากมาย อาทิเช่น การจัดแสดงนิทรรศการ
  การสัมมนาทางวิชาการ การแสดงเครื่องมือ อุปกรณ์ด้านความปลอดภัย และสิ่งแวดล้อมของบริษัท
  ห้างร้าน และกิจกรรมเพื่อสร้างจิตสำนึกด้านความปลอดภัย สิ่งแวดล้อม และอนุรักษ์พลังงาน

การดำเนินการด้านระบบคุณภาพ

ไออาร์พีซีตระหนักถึงความสำคัญของการบริหารจัดการด้านระบบคุณภาพ
เพื่อตอบสนองความพึงพอใจของผู้มีส่วนได้ส่วนเสียทุกส่วน ประกอบด้วย ผู้ถือหุ้น คู่ค้า รัฐบาล
หน่วยราชการ ชุมชน และพนักงาน โดยใช้มาตรฐานการจัดการระดับสากล (ISO Management
System) และเครื่องมือในการพัฒนาและปรับปรุงงาน ได้แก่ กิจกรรมด้านการเพิ่มผลผลิตต่างๆ
เช่น กิจกรรม 5ส กิจกรรมกลุ่มคุณภาพ (QCC) กิจกรรมข้อเสนอแนะ
โดยบูรณาการระบบบริหารจัดการเข้ากับเครื่องมือในการพัฒนาและปรับปรุงงาน
เพื่อส่งเสริมการเรียนรู้ของพนักงาน
ส่งผลให้เกิดกระบวนการพัฒนาการเรียนรู้ภายในองค์กรอย่างกว้างขว้างและยั่งยืน ในปี 2552
บริษัทฯ ได้ดำเนินกิจกรรมด้านระบบคุณภาพอย่างต่อเนื่อง ทำให้ริษัทฯ ได้รับรางวัลต่างๆ
จำนวนมาก เช่น

-   ได้รับการรับรองระบบการจัดการคุณภาพ ISO9001สำหรับผลิตภัณฑ์ เบนซีน โทลูอีน มิกซ์ไซลีน
    เอทิล
    เบนซีน สไตรีน สารอะโรเมติก C9 เอทิลเบนซีนริช และมิกซ์ไซลีน

-   ได้รับประกาศนียบัตรสีเขียว ระบบการควบคุมคุณภาพสิ่งแวดล้อมในผลิตภัณฑ์เม็ดพลาสติก ABS
    ตาม มาตรฐานการจัดซื้อสีเขียวจาก Canon INC.

-   การดำเนินงานตามกฎหมายของสหภาพยุโรปว่าด้วยการจดทะเบียน การประเมิน การอนุญาต
    และการจำกัดการใช้สารเคมี (REACH: Registration Evaluation Authorization
    & Restriction of Chemicals)

-   ดร.ไพรินทร์ ชูโชติถาวร กรรมการผู้จัดการใหญ่ ลงนามในหนังสือยืนยันให้การสนับสนุนกฎบัตร
    “Responsible Care ดูแลด้วยความรับผิดชอบ”
    แสดงถึงเจตนารมณ์ในการดูแลรับผิดชอบต่อสังคมและสิ่งแวดล้อม

-   ส่งเสริมการทำกิจกรรมคุณภาพ (QCC) และได้รับรางวัล TEAM Excellence ในงาน
    IETEX 2009 ที่ประเทศสิงคโปร์ ซึ่งเป็นรางวัลระดับนานาชาติ และรางวัล Silver Prize
    ประเภท Junior QC Prize สายงานผลิต จากสถาบันส่งเสริมเทคโนโลยีไทย-ญี่ปุ่น
    (สสท.) อีกทั้งได้ดำเนินกิจกรรมคิวซีซีภายในองค์กรทั้งหมด ส่งผลให้บริษัทฯ
    สามารถลดค่าใช้จ่ายในปี 2552 ได้ 243 ล้านบาท

ความร่วมมือกับหน่วยงานภายนอก

บริษัทฯ
ให้ความร่วมมือกับหน่วยงานราชการและองค์กรเอกชนซึ่งเกี่ยวข้องกับการบริหารจัดการด้านสิ่งแวดล้อมหลายแห่ง
โดยบุคลากรของบริษัทฯ ได้รับการแต่งตั้งเป็น กรรมการ อนุกรรมการ และคณะทำงาน เช่น

-   กรรมการ Responsible Care ดูแลเรื่องความรับผิดชอบกลุ่มอุตสาหกรรมเคมี
    สภาอุตสาหกรรมแห่งประเทศไทย

-   กรรมการ สมาคมอนุรักษ์สภาพแวดล้อมของกลุ่มอุตสาหกรรมน้ำมัน

-   คณะทำงาน โครงการศึกษาความเหมาะสมเพื่อพัฒนาศูนย์เฝ้าระวังคุณภาพสิ่งแวดล้อม
    พื้นที่นอกนิคมอุตสาหกรรม จังหวัดระยอง

-   คณะทำงาน
    กำหนดค่ามาตรฐานการระบายอากาศเสียจากโรงกลั่นน้ำมันและโรงแยกก๊าซธรรมชาติ
    สถาบันปิโตรเลียมแห่งประเทศไทย

-   กรรมการ สมาคมบริหารความปลอดภัยและสิ่งแวดล้อม จังหวัดระยอง

-   กรรมการฝ่ายวิชาการ สมาคมวิศวกรรมสิ่งแวดล้อมแห่งประเทศไทย

งบประมาณเพื่อการพัฒนาสิ่งแวดล้อม

ปี 2552 บริษัทฯ ใช้งบประมาณในการบริหารจัดการสิ่งแวดล้อมประมาณ 154.5 ล้านบาท
ส่วนใหญ่เป็นการลงทุนสร้างระบบป้องกันและลดมลสารประมาณ 131.5 ล้านบาท โดยบริษัทฯ
ได้เพิ่มงบประมาณด้านการติดตามตรวจสอบผลกระทบสิ่งแวดล้อมเพื่อสร้างความมั่นใจให้แก่ชุมชน

+----------------------------------------+---------+--------+---------+
| (หน่วย : ล้านบาท)                        | 2550    | 2551   | 2552    |
+----------------------------------------+---------+--------+---------+
| 1.  การลงทุนสร้างระบบป้องกัน/ลดมลสาร       | 362.4   | 242.8  | 131.5   |
+----------------------------------------+---------+--------+---------+
| 2.  การติดตามตรวจสอบผลกระทบสิ่งแวดล้อม     | 3.9     | 4.1    | 17.8    |
+----------------------------------------+---------+--------+---------+
| 3.                                     | 2.5     | 4.7    | 1.9     |
| การจัดทำรายงานการศึกษาผลกระทบสิ่งแวดล้อมและ |         |        |         |
|                                        |         |        |         |
|   การเปลี่ยนแปลงมาตรการลดผลกระทบสิ่งแวดล้อม |         |        |         |
+----------------------------------------+---------+--------+---------+
| 4.  กิจกรรมประชาสัมพันธ์ด้านสิ่งแวดล้อม        | 0.3     | 2.3    | 2.1     |
+----------------------------------------+---------+--------+---------+
| 5.  การจัดทำระบบการจัดการสิ่งแวดล้อม        | 0.7     | 1.4    | 1.2     |
+----------------------------------------+---------+--------+---------+
| รวม                                    | 369.8   | 255.3  | 154.5   |
+----------------------------------------+---------+--------+---------+